qundao/data-zh-poetry huggingface dataset:
赠王继远
作者：刘绍
朝代：元
体裁：古风

俶傥负奇气，夙闻英达风。千金啻一羽，高视平原雄。腰佩虎鞶囊，剑华烟芙蓉。推仁务拯溺，急难哀途穷。肝胆信所托，恩成耻言功。而我澹荡人，悲歌仰冥鸿。相逢古钟离，倒屣论心胸。长淮几万里，泻入沧溟东。季布重然诺，鲁连邈遐踪。临岐忍把袂，别思凌飞蓬。
送傅元宗归金川
作者：刘绍
朝代：元
体裁：古风

应辟入天府，辞荣归故乡。高年愿加餐，千里遥相望。忆昔未识子，知名自词场。献珍羞卞和，山谷犹含章。暨此文运启，高冈鸣凤凰。诏书下求贤，作者铿琳琅。君才称老成，桃浪翻雄芒。吐论继董贾，摛文丽班扬。云路阔万里，乘时冀翱翔。屯难胡不虞，抱痾耿中肠。乃尔念丘首，西还沐恩光。子月北风厉，长途浩冰霜。买帆向明发，逆浪开舟航。匡阜转彭蠡，西山屹南昌。旬月定到家，梅花满山庄。木落崖谷里，行体形色康。纵观适閒情，白发当壶觞。我有紫芝咏，云林思难忘。耦耕岂无怀，默尔情自伤。行迈有馀兴，春来烦寄将。
送光州钟尚贤州判之京师
作者：刘绍
朝代：元
体裁：古风

展采佐名州，摅中树政绩。勤劳越三载，报政上京国。轺车驾言迈，飞旆拂空碧。鹏运缅天池，三千从奋击。蹇余本乡曲，交好非夙昔。倾盖论素怀，羁艰托胸臆。凉云薄淮嶂，悲管觞日夕。无念居者思，秋期重难觌。
送危于幰教授安庆
作者：刘绍
朝代：元
体裁：古风

皎皎明月珠，荧荧珊瑚树。承恩出畿甸，典教任文署。长波驾征楫，鲜袂望江路。烟景际平芜，空濛见楚雨。缅怀舒古城，夙昔守王度。遗烈俨威容，孤忠共谁赋。玄成家业旧，振铎弘化澍。相望极我思，三山水云暮。
送官还乡
作者：刘绍
朝代：元
体裁：古风

采采誇凤毛，振振赋麟趾。鸣珂久梁苑，典玺历朱邸。丰容霁秋月，朗誉蔼芳芷。秀发看妙年，邹枚诚足拟。一朝识盈虚，道养尚知止。援例告还山，飘飖返桑梓。淮云澹清夏，飞雨戒行李。取别向亲知，浮云弃如屣。晨风驾飞鹢，祖席湛清醴。潮汐见相思，因之怀浙水。
送开学臣还河南
作者：刘绍
朝代：元
体裁：古风

解绶违辟雍，扬舲赴京洛。长云惊岁晏，别我愧离索。兴怀靡夷届，饯宴悲执爵。鴥彼盼飞翰，高驰已寥廓。嵩丘古奇胜，瑶华翳丛薄。空谷归白驹，从谁赋场藿。纷吾梏形絷，宿抱讵如昨。怅望紫芝歌，投情寄猿鹤。
送李端甫归覃怀
作者：刘绍
朝代：元
体裁：古风

典教出中州，趋庭忆河县。长波泻天堑，挂席过淮甸。游云澹飞雨，碧树郁葱茜。岂不烦尔思，临衢极深盼。繁华贵知止，道养沐殊眷。日暮念游方，升堂慰情恋。论交我无晚，结分诚婉娈。怅望王屋云，怀人梦中见。
送李致周之广西
作者：刘绍
朝代：元
体裁：古风

选秀诣公车，承恩任民寄。要章聿南骛，谷旦伤解袂。都门供帐设，水驿邮签备。繁吹过行云，惊飙速行旆。苍梧眇遐嶂，巨浸极荒裔。孰起虞舜思，联绵九嶷翠。随阳笑南雁，局促辕下志。同是肝肺存，沧溟深别意。
送李铉应辟
作者：刘绍
朝代：元
体裁：古风

劝驾起英贤，首途肃征旆。都门冠盖盛，谷旦惬良会。繁筝怆离曲，清吹动浮霭。飞雨濠上来，淮阴殷萧籁。我歌思寥廓，子舞情慷慨。九万伫南图，蜚英振文代。
送王润之官陕西
作者：刘绍
朝代：元
体裁：古风

远宦入秦关，鸡鸣肃征袂。咸阳秋莽苍，古水咽清渭。登临盼形胜，立马慨兴废。落日照终南，行人在空翠。凄凉乡国念，惨淡游子意。孰和庄舄吟，遐思眇天外。繄余契金石，惜别劳梦寐。何所更持情，临分乏琼佩。
送王生省兄回闽
作者：刘绍
朝代：元
体裁：古风

爱至路方永，别难辞重陈。淮山引征棹，越鸟随归人。雨酌意缱绻，风琴念殷勤。无应二难恨，去住馀悲辛。
送王贞念之官泉南
作者：刘绍
朝代：元
体裁：古风

大厦揽群材，明庭集时彦。皇恩暨东海，宰牧惠遐县。鹓鸾异栖棘，刀尺旧裁练。游刃恢有馀，审机中无眩。卓鲁世所希，龚黄眼中见。纷吾契倾盖，喜子勤觌面。接爱畏暌离，凝情迟祖饯。江枫丹落日，野菊黄远甸。孤帆天末杳，惊雁云中断。伫立思苍茫，临风寄孤叹。
送舍人归姑孰省墓
作者：刘绍
朝代：元
体裁：古风

游宦久王宫，田庐怅榛翳。慈闱九原恨，丘陇谁与治。晨兴郁南望，雨泣伤掩袂。谒告遂言还，攀号展情事。登途适长夏，飞旆拂空翠。冠盖拥都门，遥遥揽征辔。江澄采石月，目断青山寺。□□□□□，挥毫寄离思。
送钟州判任光州
作者：刘绍
朝代：元
体裁：古风

纯湛溢龙光，玙璠腾宝气。汇征拔茅茹，贤俊纷在位。钟侯文江彦，展采效才艺。蜀栈著休声，优迁从内地。美兹淮壖州，硕画谐佐治。耕垦务存常，应为振烦弊。江风石林落，山晚云涛翠。行矣莫辞劳，贻兰见交义。
送钱仲宜入陜
作者：刘绍
朝代：元
体裁：古风

仗剑事西游，鸡鸣度函谷。黄河骇奔浪，三华时在目。云霞烂仙掌，旭日照高陆。停策望咸阳，平芜际天绿。悲凉过秦赋，惆怅清渭曲。百二壮山河，兴亡成转烛。我歌叹行迈，秋气纷落木。遗玦寄遥思，怀人美如玉。
送陈训导丁内艰还闽
作者：刘绍
朝代：元
体裁：古风

泣血促晨驾，北风袭麻衣。扪心子何痛，无母将焉归。怆恍历淮汉，徬徨出郊畿。关河渺万里，挹此终天悲。忆昔志四方，显扬思有为。瞻光岂不美，乃尔成长离。违养罪莫释，九泉杳难期。兴怀孰可写，魂魄宁靡知。永感慕纯孝，难忘蓼莪词。惟因情事展，聿有昭恒彝。
送黄伯益应辟
作者：刘绍
朝代：元
体裁：古风

即聘与计偕，鶱翻属昌期。祥麟久在野，灵凤来何迟。蔚此九苞羽，神光分陆离。览辉应鸣韶，千载诚一时。煌煌紫宸宫，虎卫森彤墀。龙衮日当宁，怀贤如渴饥。君才师贾生，磊落胸中奇。夜半即前席，跪敷当有禆。秋雨霁广汉，征车日南驰。弹冠集英游，献酌临淮湄。朋好固缱绻，简书亦难稽。云程会九万，鹍化看天池。
邯郸
作者：刘绍
朝代：元
体裁：古风

访古慕英侠，壮游过邯郸。连山飞翠来，马首如扬澜。贯酒呼美人，浩歌吊平原。天空响云涛，野阔凌孤翰。忆昔致多士，蛾眉去无难。宾筵灿珠玑，箫鼓清夜阑。报效岂无人，鶱翻济时艰。蹇我匪脱颖，怀贤邈难扳。干戈浩纵横，长路方漫漫。感激讵有已，登车摧肺肝。
邺下述怀
作者：刘绍
朝代：元
体裁：古风

残垒宿归云，鸦鸣满长洲。惊风日夕起，倒捲漳河流。借问客游子，蓬飞几时休。沙尘暗长淮，风雨迷旧丘。献业不得意，征车曾少留。此邦古名都，控带绵西州。井灶列万家，甲兵当戎蒐。以守足固禦，以功伐先谋。在昔雄武人，凭城逞英猷。蚁封曹瞒冢，尘灭高欢楼。陈迹竟已矣，登临眇予愁。侧闻辕门开，将令严如秋。斩牲誓貔虎，建旆挥蚩尤。三明集幕下，一羽开遐陬。献馘谅有冀，寝兵可前筹。而我尚落魄，龙鸣动吴钩。功名倘有遂，买棹随轻鸥。
醉后同伯声有赋书竹上·其一
作者：刘绍
朝代：元
体裁：古风

默默契真想，悠悠息尘机。青山如故人，与我中林期。歌鼓玄籁作，飘萧白云飞。蒙庄称达士，千载今何之。但得饮中趣，毋劳嗟夕晖。
醉后同伯声有赋书竹上·其二
作者：刘绍
朝代：元
体裁：古风

廓落天地心，蹉跎丘中赏。古人不可见，千载吾独往。嗟嗟鸢鱼趣，妙领非外奖。醉里默无言，沈思结玄想。
钟山晓晴图为尚书生陈宗进赋
作者：刘绍
朝代：元
体裁：古风

灵崖多幽姿，朝日射翠微。丹黄冒其颠，绛气蔚以弥。璨璨梵王宫，朱甍俨崔嵬。云光发天藻，缀户纷陆离。遐瞰极鸿濛，元和囿天倪。琼英灼三秀，玉树交春荑。我愿酌石髓，驾言候安期。天门正鸣凤，菶菶梧桐萋。
镏季鹏山水图
作者：刘绍
朝代：元
体裁：古风

杳杳丛桂咏，悠悠紫芝歌。青山岂不美，岁月良蹉跎。寂寞异城曲，萧条负微痾。回峦倚空青，崿嶂中嵯峨。飞雾洒遥雨，层林翳岩阿。侧见涤烦抱，愿言与经过。牵迫缅脩途，濯英想流波。佳人邈何许，迟暮思如何。终期侣麋鹿，独往依云萝。
集陶句奉秋壁
作者：刘绍
朝代：元
体裁：古风

结发念善事，驱役无停息。迟迟将回步，玄发早已白。严霜结野草，落叶掩长陌。顾瞻无匹俦，素抱深可惜。与子相遇来，岁月忽已积。奇文共欣赏，载醪袪所惑。愿就留君住，乐与数晨夕。一形似有制，正尔不能得。常恐大化尽，前途渐就窄。且为陶一觞，是咨无不塞。
题丰城送别图为张叔通赋
作者：刘绍
朝代：元
体裁：古风

秋旸散林木，霁景生繁阴。华蕊被汀岸，轻云冠遥岑。眷恋客游子，登舻属江浔。张筵俯洪流，别鹄凄朱琴。宾饮岂不尽，举觞思烦襟。广厦构梁栋，多才美南金。翰飞仰青冥，九万徵在今。欢好良有极，来鸿睇遗音。
题大隐处士卷
作者：刘绍
朝代：元
体裁：古风

足迹事深栖，潜光谢瑕垢。仰天旷高志，养素非不偶。纷吾瞰流俗，甘分依畎亩。朝与麋鹿游，循常未贻咎。务光邈千里，巢许斯尚友。岁晏不逢人，清歌时击缶。孤风怅流迈，峻节世希有。述德聿有怀，青冥仰崇阜。
题学圃
作者：刘绍
朝代：元
体裁：古风

大患为有身，百年总云游。荣辱自外至，谪居亦何尤。朝旦致吾勤，山园薙荒幽。荷锄岂不倦，生理子兹谋。时雨夜来过，连筒引泉流。葵根日已长，庶用供晨羞。食力良自苦，安时固无求。申言委天命，敢叹吾行休。
题巢居
作者：刘绍
朝代：元
体裁：古风

介行志丘樊，敛华日栖约。茅堂甫容膝，养素契贞乐。松云拂窗牖，萝薜结帷幄。崖月照鸣琴，天风振寥廓。因怀大庭世，浑沌时久凿。搆此即巢居，淳风谁复作。从流厌雕镂，恬思致玄爵。惟彼一枝安，萧然甘淡薄。
题春江送别图
作者：刘绍
朝代：元
体裁：古风

碧草满江南，杂花迎远渚。东风晚来急，立马向渔浦。歌馀折杨乱，别思黯清酤。落日照兰□，□□□□许。
题画·其一
作者：刘绍
朝代：元
体裁：古风

碧嶂拂霜雪，华堂俯清漪。轻飙左右至，婉娈芙蓉披。隐几看归鸟，鸣弦当落晖。无应志肥遁，习静中忘机。
题画·其二
作者：刘绍
朝代：元
体裁：古风

嘉木结繁荫，山房抱秋阴。开门白云入，爽气吹森沈。惆怅飞羽夕，清歌对孤岑。谁欤赋招隐，兴发丘中琴。
题陈思礼如在堂
作者：刘绍
朝代：元
体裁：古风

大孝慕父母，百年即崇晨。黄泉邈难及，郁郁何能伸。惕想结沈愤，呼天路无因。升堂俨戚容，帷箔悲流尘。罔极恩难报，忍云死吾亲。肃肃见羹墙，欬音日如闻。菽水尚得奉，肝肠以酸辛。踯躅弗遑舍，灵思恍缤纷。永念膝下欢，事亡终我身。
风木亭
作者：刘绍
朝代：元
体裁：古风

子道贵终事，百年郁沈忧。羁孤自童丱，罔极恩难酬。晨起陟岵歌，徬徨睇松丘。攀号仰风枝，白日无时休。木性岂不静，寒声故飕飗。慨兹怆余怀，血泪徒交流。天乎独我弃，欲养亲难留。漠漠下土厚，冥冥夜何求。无将终古恨，上与皋鱼俦。
黄伯声小立池上
作者：刘绍
朝代：元
体裁：古风

碧嶂过微雨，残阳在疏林。萧萧池上风，拂彼丘中琴。万物妙容与，谁欤知我心。
和金生
作者：刘翠翠
朝代：元

平生每恨祝英台，怀抱何为不早开？我愿东君勤用意，早移花树向阳栽。
缝衣领诗
作者：刘翠翠
朝代：元

一自乡关动战锋，旧愁新恨几重重。肠虽已断情难断，生不相从死亦从。长使德言藏破镜，终教子建赋游龙。绿珠碧玉心中事，今日谁知也到侬。
和西湖竹枝词
作者：刘肃
朝代：元

日出放船水中流，日落风波浪打头。劝郎移向侬家去，杨柳青青堪系舟。
玉山佳处
作者：刘肃
朝代：元
体裁：七言律诗

故人远招扬执戟，酒船回到孝廉家。玉山独立高如屋，潮水西回曲似巴。铁笛吹翻蛟蜃窟，清娥舞落芙蓉花。何日问潮亭子下，更邀齐己卧烟霞。
古采莲曲
作者：刘致
朝代：元

长安女儿淑且浓，日日采莲溪水中。笑插荷花照溪水，韶容欲与花争红。溪中荷花深几许，溪上时时闻笑语。红酣绿缛不见人，应在荷花更深处。归时夜凉溪水清，扣舷踏歌荡桨行。荷叶盖头花㔩鬓，溪上月明潮已平。
姑苏台
作者：刘致
朝代：元

麋鹿应知易代频，《吴趋》谁唱不堪闻。捧心台暗梨花月，抉目门深薜荔云。江阅水犀欧冶剑，气腾金虎阖庐坟。计然己死鸱夷逝，寂寞五湖西日曛。
对月
作者：刘致
朝代：元

凉霄在前墀，佳月堕我侧。此月如此心，旷朗一片白。开尊起相娱，佳月即佳客。月如感知己，为我好颜色。此时还独醒，奈此明月夕。
山坡羊
作者：刘致
朝代：元

朝朝琼树，家家朱户，骄嘶过沽酒楼前路。贵何如，贱何如？六桥都是经行处，花落水流深院宇。闲，天定许；忙，人自取。
山坡羊·燕城述怀
作者：刘致
朝代：元

云山有意，轩裳无计，被西风吹断功名泪。去来兮，再休提！青山尽解招人醉，得失到头皆物理。得，他命里；失，咱命里。
望夫石
作者：刘致
朝代：元

望夫山头日欲颓，望夫山下江声哀。山头日日风雨恶，江上不见行人回。空山亭亭几朝暮，独记行人去时路。知君渡河长不归，恨不当年逐君去。此身化石千仞矶，石犹可转心不移。长江水涸黄埃飞，行人应有归来时。
淮南歌
作者：刘致
朝代：元

甓社湖中出明月，斯须千山万山白。烛龙驰影不敢眠，淮上风烟黯无色。鼪鼯起啼鳅鳝舞，荷风惊涛战南浦。湖天无光湖水立，夜半行空洒飞雨。东方摇摇天欲曙，毕逋啼老扶桑树。淮天幽幽澹空素，老蚌潜辉寂无处。
燕中怀古
作者：刘致
朝代：元

荆卿坟上草离离，郭隗台前对落晖。战国山河秋气肃，中原豪杰晓星稀。乾坤纳纳无人识，南北年年有雁飞。谁似芦沟桥畔柳，安排青眼送将归。
秋雨吟
作者：刘致
朝代：元

湿萤闪光飞不起，八尺风漪夜如水。仙姝不眠肌骨清，起驭夜凉吹玉笙。曲中忽作孤凤鸣，天帝感泣秋雨零。旱龙暍死嗟莫及，坐见扶桑落叶湿。前溪水高龙夜吟，不管西郊老农泣。
青楼曲
作者：刘致
朝代：元

峭寒暗袭云蓝绮，鲛帐愔愔夜如水。美人骨醉红玉软，满眼春酣不忺起。幽禽关关唤霜曙，金壁屠苏溢香雾。有生只合老温柔，璧月长教挂璚树。鸳鸯同心暗中结，满意芳兰煖红雪。痴云騃雨自年年，不管人间有离别。
题钱玉潭竹林七贤图
作者：刘致
朝代：元

门巷寡辙迹，静对溪南竹。溪水净堪染，竹色与分绿。有时澹相向，襟抱如瑩玉。安得万苍筤，遮植青溪曲。岂无嵇阮辈，遁世尊往躅。浩歌日酣燕，达生亦云足。
题钱玉潭竹林七贤图
作者：刘致
朝代：元
体裁：古风

门巷寡辙迹，静对溪南竹。溪水净堪染，竹色与分绿。有时澹相向，襟抱如莹玉。安得万苍筤，遮植青溪曲。岂无嵇阮辈，遁世尊往躅。浩歌日酣燕，达生亦云足。
寄慎教谕
作者：刘草窗
朝代：元
体裁：七言律诗

不把轩裳涴却清，隔蓠吹过读书声。童知好客门勤扫，医为工诗药转精。酒律只缘霜蟹破，杖藜偏傍菊花行。清宵论到针时处，自剔残灯坐到明。
访谢雪田居山
作者：刘草窗
朝代：元
体裁：七言律诗

童稚编篱补败墙，幽禽对语尽相忘。雨摇窗竹图书润，风落瓶花笔砚香。远听泉声呜却断，近栽松竹看来长。惟应夜读成何事，用得樵夫到草堂。
丁巳上元前一夕留饮萧氏盘中和友人韵二首
作者：刘诜
朝代：元

香篆萦帘九曲盘，清尊对客语更阑。不妨小雨留人住，未觉东风到酒寒。绛烛烧廊春意闹，玉笙连巷市声欢。文园元有吟诗渴，更爱茶香透舌端。楼外青山势折盘，春愁正在最高阑。落梅门巷行人少，细雨山城薄暮寒。醉里闻歌偏易感，老来抚节强为欢。戏拈诗句偿今夕，尚觉春风满笔端。
丁巳上元前一夕留饮萧氏盘中和友人韵二首·其一
作者：刘诜
朝代：元

香篆萦帘九曲盘，清尊对客语更阑。不妨小雨留人住，未觉东风到酒寒。绛烛烧廊春意闹，玉笙连巷市声欢。文园元有吟诗渴，更爱茶香透舌端。
丁巳上元前一夕留饮萧氏盘中和友人韵二首·其二
作者：刘诜
朝代：元

楼外青山势折盘，春愁正在最高阑。落梅门巷行人少，细雨山城薄暮寒。醉里闻歌偏易感，老来抚节强为欢。戏拈诗句偿今夕，尚觉春风满笔端。
丁都护
作者：刘诜
朝代：元

丁都护，郎骑白马今何处？丁都护，郎骨今归还是否？妾心痛似杞梁妻，梦杀夫雠梦无路。采石江，云阳渡，斜阳江上山无数。后人不识都护谁，时唱此歌渡江去。
万户酒歌
作者：刘诜
朝代：元

城中禁酿五十年，目断吹秫江东烟。官封始运桑落瓮，官隶方载稽山船。务中税增沽愈贵，举盏可尽官缗千。先生嗜饮终无钱，指点青旗但流涎。今年忽纵万户酿，处处争说邦侯贤。富家绕郭买秫田，小家盆盎争濯泉。开城晓避曲车道，筑室夜甃糟丘塼。便将相如旧渴吻，一吸拟尽长鲸川。老翁童稚喜欲颠，秋醉月下春花前。丰年五谷贱如土，市上游人歌复舞。歌复舞，邦侯堂有八帙母，共饮蟠桃几千度。春风吹醉九九州，公但饮醇丞相府。
上元次学翁兄
作者：刘诜
朝代：元

春似高人唤不来，轻寒钟鼓自相催。年华未了供灯市，节意聊堪托酒杯。菜甲半存冰地裂，桃花预约雨时开。故园风物今何似，惟有初心不受埃。
上巳独坐
作者：刘诜
朝代：元

萧然门巷野人家，山鸟行阶啄草芽。上巳焚香看易罢，自冲微雨整幽花。
中秋和学翁兄
作者：刘诜
朝代：元

七十老兄生理浮，未寒先试木棉裘。管弦四海华筵月，钟鼓半山僧寺秋。醉里一尊歌浩浩，老怀万事叹休休。故人相弃谁来往？惟有殷勤白发留。
中秋和萧孚有二首
作者：刘诜
朝代：元

早云卷尽昨宵阴，节物偏供酒盏深。病骨怯风难久坐，衰年见月易伤心。金螺水落千峰笛，白鹭城高万户砧。颇忆五羊台上客，频从驿使寄新吟。万里青天无寸阴，酒阑秋气入衣深。百年晴晦中秋月，四海悲欢此夜心。佳节有情惟藉酒，孤踪多感更闻砧。文章政要追周雅，底用欷歔学越吟。
中秋和萧孚有二首·其一
作者：刘诜
朝代：元

早云卷尽昨宵阴，节物偏供酒盏深。病骨怯风难久坐，衰年见月易伤心。金螺水落千峰笛，白鹭城高万户砧。颇忆五羊台上客，频从驿使寄新吟。
中秋和萧孚有二首·其二
作者：刘诜
朝代：元

万里青天无寸阴，酒阑秋气入衣深。百年晴晦中秋月，四海悲欢此夜心。佳节有情惟藉酒，孤踪多感更闻砧。文章政要追周雅，底用欷歔学越吟。
中秋故乡南邻杨氏招饮
作者：刘诜
朝代：元

老来归故里，百事非故情。惟有山间月，犹作儿时明。是时秋且半，夕气忽已清。南邻招客饮，步听危涧声。月色酒中乱，树影盘中横。乡曲佳节意，风露白发茎。我怀岂在酒，酒觞且徐倾。
中秋留故居兄弟对月分韵得多字
作者：刘诜
朝代：元

棘院功名风雨过，柴门兄弟月偏多。分诗莫作中年语，对酒何妨壮士歌。老桂欲花先扑袂，长空无籁澹横波。却思高馆吹箫罢，卧听萧萧雨打荷。
中秋阴雨
作者：刘诜
朝代：元

疾风掠雁不成行，常岁中秋无此凉。万里阴云围野郭，中宵落叶响回廊。苍茫天地容吾老，寂寞山林识夜长。犹似姮娥未忘世，天衢隐递发孤光。
临江傅用宾以诗见贽并贻端石用韵为谢
作者：刘诜
朝代：元

幽幽端溪石，来自佳人持。相待三千年，所得非所期。春风琢粹质，秋泉涌寒滋。文增李杜壮，书助钟王宜。闻昔初取时，千夫下岩陲。坚锥启石矿，利刀斩荆藜。镌锼后土閟，百丑得一奇。点若鲁雊美，伏如虞鸡雌。宜登白玉堂，黄麻照春姿。发挥四海治，润洽万姓私。谟希禹皋懿，诰逸周召规。胡为到穷谷，一落不可追。饥吟腊雪冻，病哦春日迟。蹇蹇涓滴润，不能沾砚湄。生从嘉兴学，江汉驱文辞。钜册传群理，三读为叹咨。砚磨不自宝，乃以赠所知。愧我无所用，藏之如镇圭。
乙亥留故乡自寿
作者：刘诜
朝代：元

七十古稀今已迫，回头一一记儿时。三生我岂后商隐，四海今无半子期。盏斝有情聊畅适，文章无用祇娱嬉。旁人莫比耆英辈，但好商山学采芝。
乙巳五月过泸江
作者：刘诜
朝代：元

抱田曲水走修蛇，溪势如鸣万叠车。山雨挟凉閒客扇，渚云分暝失人家。
九日偶赋
作者：刘诜
朝代：元

我性不藏事，急吐如建瓴。世人务宽厚，叩意如坚城。岂不共谈笑，何以同其情。秋风一杯酒，千载无渊明。
九日同萧焕有兄弟萧安国陈诚伯彭天玉华明胡履平涂率修兄弟泛舟观桥吉塘饮酒桥庵顺流而下登西台寺城冈山复饮山亭观先朝所赐庙神刘诰封及砚泛月而归和焕有韵
作者：刘诜
朝代：元

斜日千峰生缬斑，凭高饮酒未知还。百年寒暑朱颜变，万古兴亡白鸟閒。野叟岂知酬令节，高人从昔爱名山。回舟月色寒如水，共指城楼杳霭间。
九日萧孚有约诸贤登高遂访青龙寺午至桂溪桥饮于小庵晚登庵后山藉草松下浩歌痛饮举酒酹野坟又呼樵童为山歌行者属目赋诗
作者：刘诜
朝代：元

朝寻古寺石齧屦，暮上崇丘风掠冠。狂饮眼看红日尽，高歌声入碧云寒。乱峰犹作太古色，野墓不知游客欢。何必龙山为故事，赋诗留与后人看。
作诗能穷人
作者：刘诜
朝代：元

作诗能穷人，谁能忍不作。但见平生愁，霏霏笔端落。朝骑孤凤凰，暮驾两黄鹤。手携王子晋，吹笙上寥廓。人言忌太高，下笔宁浅弱。穷通信有命，诗道未可薄。
假寐
作者：刘诜
朝代：元

梅楥幽鸟鸣，山客睡初起。空斋昼无人，寒日在书几。
元夕诸子孙小饮
作者：刘诜
朝代：元

梅外初升宝月圆，柴门春入菜丝盘。鼓钟不断山城阔，灯火无多野郭寒。童子折花偏爱节，老人持酒强为欢。牙旗铁马群英事，谩赋新诗寄客看。
元日
作者：刘诜
朝代：元

晓街泥浅马蹄过，元日虽阴气已和。处处桃花如二月，东风应比去年多。
元日赋红梅
作者：刘诜
朝代：元

红梅本迟暮，冬暖遂争先。乱蕊额黄澹，细蘤丹砂圆。虽加点染工，风致终自然。怀哉生意具，欲折还复怜。物理且如此，吾生宁怨天。
八月四夜闻微雨
作者：刘诜
朝代：元

梦觉有奇事，淅沥高瓦鸣。焦枯岂云润，且欣闻雨声。秋稻既无及，蔬麦犹可耕。侧耳恐复止，愿望深中情。向来春夏交，流潦高入城。秋旱理宜有，天道良难平。大钧转万物，旋斡势孔轻。仙瓢贮海水，安得尽注倾。
再和上元韵答彭琦初
作者：刘诜
朝代：元

平生相视只殷兄，文字江河落笔成。时序百年尊酒在，风霜万里鬓毛更。交游依约青灯梦，豪杰销磨画角声。见说教坊歌尽变，无谁能记落梅行。
再和曾学士
作者：刘诜
朝代：元

《风水霓裳》妙可听，断云过雁笔纵横。扬州杜牧楼中梦，淮海秦郎天下声。骆马柳枝馀感慨，沉香芍药待才名。从今伐梓供新谱，流播梨园与妓营。
再用韵酬同游诸公
作者：刘诜
朝代：元

听尽城钟听寺钟，暖风扶醉觉衣重。粥鱼饷午催僧饭，酒榼行春酹墓松。羁客得晴辞枥马，归人分路各房蜂。簪花泥饮田间老，我自不如渠兴浓。
出墅初冬
作者：刘诜
朝代：元

邻舂五更动，机杼响俱发。薄霜厉层宇，天西辗孤月。驿马嘶不已，壁蛩鸣乍歇。故人期不来，山庄多落叶。
出墅初冬
作者：刘诜
朝代：元

邻舂五更动，机杼响俱发。
薄霜厉曾宇，天西辗孤月。
驿马嘶不已，壁蛩鸣乍歇。
故人期不来，山庄多落叶。
初秋感兴
作者：刘诜
朝代：元

秋风殊未来，林叶独先见。譬如老将至，颜貌已潜变。娟娟庭中月，落落梁上燕。有酒谁与同，微凉发如练。
前采薇歌
作者：刘诜
朝代：元

我不是西山民，采薇不粟哀亡殷。又不是周戍卒，采薇禦边踏霏雪。年荒良田三尺尘，甑悬锉冷儿号嗔。长镵短锥采薇去，东家西家相为群。霜严磴滑山路峭，月落鼯啼山鬼啸。晓翻石罅得丛根，共恨土枯根亦瘦。寸根入手如寸金，舂烹作饼碎劳薪。盐空菽尽味惨恶，空忆饭甑曾炊银。人言食薇无谷气，五日十日终亦毙。今宵妻孥暂充腹，谁料后来死何地。我死愿随行雨仙，遍倾大瓢作丰年。薇根满山人不食，天下米斗皆三钱。
十五夜再和二首
作者：刘诜
朝代：元

银河垂屋夜氛收，卧看长星一点流。万古尘劳馀好景，四时风致是中秋。天悬海外三千界，月满人间几百州。殷庾升沈俱不见，即时有酒未须愁。林下杯盘夜未收，尊前何必尽名流。人生快意元轻日，客里中年最感秋。酒满恨无歌赤壁，月明閒听说扬州。故人只隔行云外，剩著新诗寄四愁。
十五夜再和二首·其一
作者：刘诜
朝代：元

银河垂屋夜氛收，卧看长星一点流。万古尘劳馀好景，四时风致是中秋。天悬海外三千界，月满人间几百州。殷庾升沈俱不见，即时有酒未须愁。
十五夜再和二首·其二
作者：刘诜
朝代：元

林下杯盘夜未收，尊前何必尽名流。人生快意元轻日，客里中年最感秋。酒满恨无歌赤壁，月明閒听说扬州。故人只隔行云外，剩著新诗寄四愁。
十六夜怀诸兄
作者：刘诜
朝代：元

相看自非节，月是昨宵圆。露下江山静，天虚象纬连。开尊从到处，忆弟定三年。坐念吴江夜，清光满客船。
十六夜雨邀诸侄小饮
作者：刘诜
朝代：元

世事不可期，今宵竟疏雨。岂无樽中酒，终复减欢趣。子侄既满前，稍稍相笑语。共言见面稀，无月亦良聚。烛花剪欲尽，络纬语庭树。云开月已高，还照人归去。
午坐
作者：刘诜
朝代：元

今日频送客，兀坐心未定。午倦睡适来，鸟语偏满听。昏昏半人世，隔屋喧笑竞。恼我彼不期，阅动正在静。清风白昼永，庭影乱复正。悠悠无与言，起步林东径。
南楼乘月
作者：刘诜
朝代：元

人间尘埃能几何，夜夜明月九州白。独提愁发御秋风，汉江染之不成黑。江流迎我来滔滔，古今销尽黄龙高。楼头携酒邀天饮，我与殷庚为三豪。吴姬肤肉映肪雪，笑倩坐客穿舞袍。胡床吹玉龙，朱阑悬豪曹。已倾四海添我酒，更推三山鲙其鳌。苻坚石勒竖子耳，尺组縻之如猿猱。昔人功名何足论，惟有风流千载存。当时结束不成兴，谁爱明月来端门。我起舞，君莫回，姮娥随人不可推。君捉我影入我手，酌君玻瓈三万杯。
又代挽
作者：刘诜
朝代：元

雅望惊南北，斯文属古今。艰危鲁连意，老大管宁心。落日空庵白，秋风病发深。太玄当有识，流落欲千金。
友人杨君所往金陵省忠襄公墓学士虞公送以诗壮郁沈痛使人流涕因用韵为别次篇远哀雍公以虞诗序及此故也二首
作者：刘诜
朝代：元

边陲侵轶寻常事，但恨朝臣少寇莱。汴水殿荒秋鸟下，金陵城落暮潮来。忠臣遗庙长存祀，吴代诸孙肯一哀。理棹又为江海去，不妨览古更迟回。窥渡骄兵凌采石，抚军使者出蓬莱。东南国势一朝定，吴蜀江流万古来。诸葛八图司马走，临淮孤冢杜陵哀。只今贵冑知天道，奎壁光芒与汉回。
友人杨君所往金陵省忠襄公墓学士虞公送以诗壮郁沈痛使人流涕因用韵为别次篇远哀雍公以虞诗序及此故也二首·其一
作者：刘诜
朝代：元

边陲侵轶寻常事，但恨朝臣少寇莱。汴水殿荒秋鸟下，金陵城落暮潮来。忠臣遗庙长存祀，吴代诸孙肯一哀。理棹又为江海去，不妨览古更迟回。
友人杨君所往金陵省忠襄公墓学士虞公送以诗壮郁沈痛使人流涕因用韵为别次篇远哀雍公以虞诗序及此故也二首·其二
作者：刘诜
朝代：元

窥渡骄兵凌采石，抚军使者出蓬莱。东南国势一朝定，吴蜀江流万古来。诸葛八图司马走，临淮孤冢杜陵哀。只今贵冑知天道，奎壁光芒与汉回。
发洪州
作者：刘诜
朝代：元

童稚相催忽白头，西风满袖古洪州。重阳天气村村雨，残柳人家处处楼。樵牧忘机鸿北去，古今无迹水东流。卸帆旋买枫林酒，饱睡归舟十日秋。
古意二首
作者：刘诜
朝代：元

古风日以丧，交道遂以圮。昔时素心人，忽若匪知己。朝直蓬莱宫，暮宿光禄邸。联骑多季剧，填门集金史。疑嗔著天下，名德为垢秕。古言西施贵，众色失桃李。不见秦张仪，卷舌让苏子。南方有佳人，天质辞红妆。素手映轻雪，明珰照罗裳。二月千花开，笑语春风香。盈盈水晶帘，丹云贯疏房。自倚绝世姿，鬒鬟不能霜。秋叶鸣西楼，城乌啼夜凉。高节良自固，谅不悲年芳。
古意二首·其一
作者：刘诜
朝代：元

古风日以丧，交道遂以圮。昔时素心人，忽若匪知己。朝直蓬莱宫，暮宿光禄邸。联骑多季剧，填门集金史。疑嗔著天下，名德为垢秕。古言西施贵，众色失桃李。不见秦张仪，卷舌让苏子。
古意二首·其二
作者：刘诜
朝代：元

南方有佳人，天质辞红妆。素手映轻雪，明珰照罗裳。二月千花开，笑语春风香。盈盈水晶帘，丹云贯疏房。自倚绝世姿，鬒鬟不能霜。秋叶鸣西楼，城乌啼夜凉。高节良自固，谅不悲年芳。
古诗三首赠张汉臣游金陵
作者：刘诜
朝代：元

古诗出情性，声在闾巷间。采之被弦歌，听者醇风还。大音既寥阔，群喙何间关。燕䃉混良璞，楚菉藏崇简。妙理忽有合，正在不可删。秋高星河空，天风吹佩环。古桐蕴至理，出阳或施阴。和为祥凤鸣，悲作离鹄吟。高寄周孔思，清写夷齐心。子期不可铸，空有千黄金。天高九州旷，百世无知音。梦骑白麒麟，振衣蓬莱岑。金陵南之镇，兴废满目中。青山澹无言，万里江流东。高楼朱雀桥，野笛交秋风。子行览其馀，弹琴送飞鸿。柏台云霄间，貂荐峨群公。为言经济理，所贵贤俊崇。
古诗三首赠张汉臣游金陵·其一
作者：刘诜
朝代：元

古诗出情性，声在闾巷间。采之被弦歌，听者醇风还。大音既寥阔，群喙何间关。燕䃉混良璞，楚菉藏崇简。妙理忽有合，正在不可删。秋高星河空，天风吹佩环。
古诗三首赠张汉臣游金陵·其三
作者：刘诜
朝代：元

金陵南之镇，兴废满目中。青山澹无言，万里江流东。高楼朱雀桥，野笛交秋风。子行览其馀，弹琴送飞鸿。柏台云霄间，貂荐峨群公。为言经济理，所贵贤俊崇。
古诗三首赠张汉臣游金陵·其二
作者：刘诜
朝代：元

古桐蕴至理，出阳或施阴。和为祥凤鸣，悲作离鹄吟。高寄周孔思，清写夷齐心。子期不可铸，空有千黄金。天高九州旷，百世无知音。梦骑白麒麟，振衣蓬莱岑。
句
作者：刘诜
朝代：元

山作登楼色，天留隔巷□。云分潭际树，帆上驿边洲。落日湖阴笛，凉风水郭秋。一灯遗老鬓，四海后元春。树悬山雨白，门掩佛灯红。村烟茅店午，篱蝶棘花晴。燕子楼台人影瘦，海棠池馆月痕孤。桃花浪起春风阔，燕子寒生社雨多。鸟断空山孤树悄，马嘶小驿一灯昏。江湖宦客孤舟夜，城郭诗翁白发春。燕子池塘诗句好，蒲花帘幕酒杯深。君如硎刃千牛解，我似车轮四角方。刺绣帘栊莺语倦，读书庭院絮飞忙。草意欲供新得句，桃花犹记旧来人。
后采薇歌
作者：刘诜
朝代：元

春采薇，婴儿拳。卖与豪门破肥鲜，年年得米不费钱。冬采薇，潜虬根。白石荦确斸掘难，俯身榛莽如兽蹲。山寒雪高衣裂破，堑藤束缚筠篮荷。瘦妻羸子暮候门，地碓夜舂松节火。沸浆浮浮翻小杓，湿雾腾腾升土锉。熬烹成饵廿比饴，一饱聊偿终日饿。冬采薇，犹可为，春采薇，今年根尽春苗稀。豪门有米无可卖，陇麦短短难接饥。采薇采薇，我闻夷齐尝食之，饿死首阳天下悲。呜呼天高荡，万物微，我死安得苍天知。
吴宁极惠和閒居五诗复用韵为谢
作者：刘诜
朝代：元

嗜澹务坟素，端居世机绝。微风被崇梢，撩乱书几叶。山家晨烟薄，日晏远春歇。庭寒掩馀蕙，剥啄谢过谒。幽怀忽浩然，高咏脱音节。衰发如素雪，一往随飘风。怅然平生怀，危坐闻远钟。守身易成隘，应俗或谓通。不惜举世稀，所慕知者同。傍偟岂有求，寂默非伤穷。文章在天地，万古相递谢。风霆春行天，雕隼秋纵野。所得虽良殊，自役总无暇。飞霜厉薄寒，木叶日以下。咫尺不共论，孤灯结遥夜。
吴宁极惠和閒居五诗复用韵为谢·其一
作者：刘诜
朝代：元

嗜澹务坟素，端居世机绝。微风被崇梢，撩乱书几叶。山家晨烟薄，日晏远春歇。庭寒掩馀蕙，剥啄谢过谒。幽怀忽浩然，高咏脱音节。
吴宁极惠和閒居五诗复用韵为谢·其三
作者：刘诜
朝代：元

文章在天地，万古相递谢。风霆春行天，雕隼秋纵野。所得虽良殊，自役总无暇。飞霜厉薄寒，木叶日以下。咫尺不共论，孤灯结遥夜。
吴宁极惠和閒居五诗复用韵为谢·其二
作者：刘诜
朝代：元

衰发如素雪，一往随飘风。怅然平生怀，危坐闻远钟。守身易成隘，应俗或谓通。不惜举世稀，所慕知者同。傍偟岂有求，寂默非伤穷。
和东坡四时词
作者：刘诜
朝代：元

燕子轻寒生院落，佳人自卷猩红幕。楼头风细堕杨花，帘下日长添绣萼。缬纹酒晕透琼肌，双陆初赢笑问谁？閒绾同心当户立，不知花影满春衣。幕波微皱回廊永，酒阑手枕珊瑚冷。槐影横阶午簟凉，榴花满地风帘静。梅酸未试意先颦，倦拂琵琶拨未匀。纨扇半閒冰椀冻，翠禽两两下窥人。瓶浸双头连颗绿，画阑閒却青奴竹。微凉半下水晶帘，坐看疏萤度高屋。夜静楼风时动扃，隔墙一叶落虚庭。血色鸳罗裁未就，月明处处起砧声。烛暗睡轻闻画角，玉盆脂水红冰薄。深户无风绣幄垂，小瓶一片梅花落。辘轳隔屋转伊鸦，云母香猊晕宿霞。报道卷帘寒雾重，午妆才试翠钿花。
和东坡四时词·其一
作者：刘诜
朝代：元
体裁：乐府曲辞

燕子轻寒生院落，佳人自卷猩红幕。楼头风细堕杨花，帘下日长添绣萼。缬纹酒晕透琼肌，双陆初赢笑问谁。闲绾同心当户立，不知花影满春衣。
和东坡四时词·其三
作者：刘诜
朝代：元
体裁：乐府曲辞

瓶浸双头莲颗绿，昼阑闲却青奴竹。微凉半下水晶帘，坐看疏萤度高屋。夜静楼风时动扃，隔墙一叶落虚庭。血色鸳罗裁未就，月明处处起砧声。
和东坡四时词·其二
作者：刘诜
朝代：元
体裁：乐府曲辞

幕波微皱回廊永，酒阑手枕珊瑚冷。槐影横阶午簟凉，榴花满地风帘静。梅酸未试意先颦，倦拂琵琶拨未匀。纨扇半闲冰碗冻，翠禽两两下窥人。
和东坡四时词·其四
作者：刘诜
朝代：元
体裁：乐府曲辞

烛暗睡轻閒画角，玉盆脂水红冰薄。深屋无风绣幄垂，小瓶一片梅花落。辘轳隔屋转伊哑，云母香猊晕宿霞。报道卷帘寒雾重，午妆才试翠钿花。
和临江饶自然夜坐
作者：刘诜
朝代：元

庭树秋月高，危叶光欲堕。孤蛩感凉气，唧唧稍近坐。邻家弄机杼，微灯出窗破。寝斋生新苔，禅裯掩关卧。
和刘元翁
作者：刘诜
朝代：元

庐山江水之西流，今年涉我舟复舟。平生岁月向此尽，百里何必非并幽。伏波少游两不可，玄发如客谁能留？南飞凫鸥北鸿雁，我亦天地无几求。空山岁晏催客别，与子击筑歌四愁。陌头鸡鸣曙光发，池上古木寒萧飕。人生百年各有愿，养牛种橘亦得齐封侯。
和刘寔翁后中秋
作者：刘诜
朝代：元

此地元无约，穷年亦倚楼。乱云江市白，落木鬓毛秋。逢节偏惊客，资身可废谋。天多今夕月，有酒未须休。
和刘道渊
作者：刘诜
朝代：元

小巷柴门剥啄声，斋炉相对得诗盟。春寒未了花开落，山雨频来窗晦明。我自一经成皓首，君方万里起修名。人间变化知何据，危坐东风看马程。
和友人游永古堂二首
作者：刘诜
朝代：元

流水小桥园路迂，虚堂午憩息徐徐。山空转觉禅机寂，地胜不知人意舒。静倚修篁闻鸟语，閒寻败叶认虫书。辋川金谷馀荒址，三两园翁自结庐。胜日偶寻山寺幽，老僧石鼎沸茶沤。市穷路转得此地，人语经声在小楼。君似渊明来白社，我如苏子说黄州。雪乾沙静春晴好，出郭何妨更小留。
和友人游永古堂二首·其一
作者：刘诜
朝代：元

流水小桥园路迂，虚堂午憩息徐徐。山空转觉禅机寂，地胜不知人意舒。静倚修篁闻鸟语，閒寻败叶认虫书。辋川金谷馀荒址，三两园翁自结庐。
和友人游永古堂二首·其二
作者：刘诜
朝代：元

胜日偶寻山寺幽，老僧石鼎沸茶沤。市穷路转得此地，人语经声在小楼。君似渊明来白社，我如苏子说黄州。雪乾沙静春晴好，出郭何妨更小留。
和友人游洞岩追用须溪韵二首
作者：刘诜
朝代：元

岩里桃花千岁开，岩扉无复老仙推。万山挟洞人间断，一瀑如川天上来。古殿碑横苔入字，忠臣像老月窥台。平生欧尹神清兴，为约秋风更往回。云峰髣髴画图真，石户深藏万古身。山水何知天下事，神仙本亦世间人。日高坛树三门午，雨涨源花满洞春。济胜寻幽平日意，天风吹动华阳巾。
和友人游洞岩追用须溪韵二首·其一
作者：刘诜
朝代：元

岩里桃花千岁开，岩扉无复老仙推。万山挟洞人间断，一瀑如川天上来。古殿碑横苔入字，忠臣像老月窥台。平生欧尹神清兴，为约秋风更往回。
和友人游洞岩追用须溪韵二首·其二
作者：刘诜
朝代：元

云峰髣髴画图真，石户深藏万古身。山水何知天下事，神仙本亦世间人。日高坛树三门午，雨涨源花满洞春。济胜寻幽平日意，天风吹动华阳巾。
和友人病起自寿
作者：刘诜
朝代：元

药案常行鼠迹尘，花枝閒结胆瓶春。病馀不放吟诗乐，别久重如识面新。鹦鹉茶香分供客，荼蘼酒熟足娱亲。与君共语如铜狄，长作比邻还往人。
和友人端居遣怀
作者：刘诜
朝代：元

嗜书固成痴，爱马亦成癖。塞垣驰风朝，山牖映雪夕。黄埃髀尽消，细字发变碧。功名谅何补，岁月良不适。始知苦心人，不特贫贱迫。
和家兄巽翁久别听雨
作者：刘诜
朝代：元

夜阑不能寐，长听雨声寒。万里风尘远，三年会聚难。每怜伯仁胜，自作少游看。不用闻邻笛，相悲正泪潸。
和张伯温见寿
作者：刘诜
朝代：元

萧萧短发不重新，老去何由复竞辰。百世光阴消铁研，半山风雨语铜人。病馀久看花成雾，醉里犹惊笔有神。浮世功名无念我，相期早致日边身。
和张子明学录三首
作者：刘诜
朝代：元

比竹无至情，焦桐无馀滋。和音发清润，婉恋令人思。奇蘤倾众目，矫然出藩篱。物理终有合，恨无音与姿。白云岂不洁，或谓无其芳。斗柄岂不高，或谓难挹浆。高洁自皦皦，傝褥惊堂堂。倚杖久无言，飞云度横塘。张君北方学，易道究微净。长才譬骐骥，局蹐果下径。作亭依层城，傲悦有馀兴。芳草皆会心，飞云亦成咏。
和张子明学录三首·其一
作者：刘诜
朝代：元

比竹无至情，焦桐无馀滋。和音发清润，婉恋令人思。奇蘤倾众目，矫然出藩篱。物理终有合，恨无音与姿。
和张子明学录三首·其三
作者：刘诜
朝代：元

张君北方学，易道究微净。长才譬骐骥，局蹐果下径。作亭依层城，傲悦有馀兴。芳草皆会心，飞云亦成咏。
和张子明学录三首·其二
作者：刘诜
朝代：元

白云岂不洁，或谓无其芳。斗柄岂不高，或谓难挹浆。高洁自皦皦，傝褥惊堂堂。倚杖久无言，飞云度横塘。
和张尚德宪郎
作者：刘诜
朝代：元

君诗如长江，浩浩积潴汇。纵之泻千里，所过不可界。又如百货集，光采照圜圚。铦铓干莫锋，温润琚瑀佩。变化发令姿，富博骇群睐。郁孤留十日，山水各献态。振衣千仞颠，謦欬答秋籁。涉溪螺斗惊，窥谷杞根吠。群峰如故人，拄杖静相对。尽追坡仙游，踏破山浪翠。吟工压木容，气正失恒魅。知君青云士，胜迹犹所爱。经济满胸中，领览暂方外。不同牛山登，流涕感谢代。五羊屹霜台，掾檄促今迨。悬知众器陈，政复待殷鼐。古来成功人，所贵志慷慨。文奎动遐极，爽气破炎霭。九月霜露严，整驾俶高迈。便同南溟鹏，俯谢蜩鴳类。
和张庆远游青原
作者：刘诜
朝代：元

平生嵩恒心，今日行兹原。东风岂不好，褰衣步青天。境空忽欲动，意却仍贪前。白日照八极，千厓偃如眠。芙蓉远脩供，铃铎昼不喧。佛祖了何语，香炉自生烟。群经过名教，乃以文字传。题诗杂好丑，讷者存岁年。不知自有此，登览谁最先。春桥唤饮酒，一醉日可千。阴阴风在麓，炯炯天映泉。同来不同趣，隔花亦垂鞭。
和张汉英见寿
作者：刘诜
朝代：元

吾里文章小晏家，才情欲学贾长沙。妙书鸿戏秋江水，佳句风行晓苑花。富贵未来歌扣角，畸穷相对赋煎茶。芳年京国飞腾近，预想春车堕马挝。
和彭庭发
作者：刘诜
朝代：元

卷帘危坐似枯株，微雨群峰半有无。山墓鸟啼寒食近，人家花落暮烟孤。病辞美酒空佳节，老忆东风识故吾。为问邻春馀几许，嫩黄一寸长园蔬。
和彭赞府琦初新岁陪拜黄堂之什二首
作者：刘诜
朝代：元

九州八极共年华，未觉天颜万里赊。雉扇排春阶立笋，猊烟泛晓烛生花。侯藩势重嘶千骑，仙乐声高进九霞。悬想故人袍带冷，颇输高卧属侬家。金竹峰前共岁华，新诗同赋酒同赊。君如老柳春先绿，我似寒梅腊未花。晴日市眉行却月，暖风客脸上流霞。小桃忽露墙东萼，春色宁遗陋巷家。
和彭赞府琦初新岁陪拜黄堂之什二首·其一
作者：刘诜
朝代：元

九州八极共年华，未觉天颜万里赊。雉扇排春阶立笋，猊烟泛晓烛生花。侯藩势重嘶千骑，仙乐声高进九霞。悬想故人袍带冷，颇输高卧属侬家。
和彭赞府琦初新岁陪拜黄堂之什二首·其二
作者：刘诜
朝代：元

金竹峰前共岁华，新诗同赋酒同赊。君如老柳春先绿，我似寒梅腊未花。晴日市眉行却月，暖风客脸上流霞。小桃忽露墙东萼，春色宁遗陋巷家。
和杨贯道见寿
作者：刘诜
朝代：元

学易未成先退藏，鹤凫非短亦非长。文章底用追韩孟，富贵元应属禹光。已老不求方染鬓，平生惟有句成囊。星辰剑履危朝露，甘老秋风一草堂。
和涂率修
作者：刘诜
朝代：元

出郭意行何所归，史家园里得新诗。野香一径客稀到，秋兴满山僧不知。老爱故人鸿得侣，愁欺短发叶辞枝。他年尚有经行约，莫忘西山见月时。
和涂率修见寿
作者：刘诜
朝代：元

衮衮高冠盛玉堂，牛衣谁复念王章。百年风雨青灯在，万里乾坤白发长。我懒惟应栖畏垒，君才终许奏明光。郭门东转三泉美，来往还能共酒觞。
和王帅赴广东过快阁寄文同予
作者：刘诜
朝代：元

家世词林旧子期，旌旗镇远路逶迟。金城老将三军略，铜柱功臣绝域碑。帐下风清环万卷，盾头墨湿落千诗。梅花荔子多高致，寄与中州故旧知。
和罗元翁
作者：刘诜
朝代：元

清风如高人，爽致可以师。浮游天地间，匪亟亦匪迟。齐纨之所招，似者或致之。岂伊至妙意，而或入控持。如何执热人，可热不可思。
和罗士奇游洞岩见示
作者：刘诜
朝代：元

昔往兴遄尽，今游期未齐。天连华盖起，山抱白云迷。树老时来鹤，星低半在溪。故人题笔在，遗墨似鸦栖。
和罗昌逢
作者：刘诜
朝代：元

空江五月轻帆涨，南风飘飘卷衣浪。故人百里肯重寻，相逢喜见平生心。穷通惯见貌难老，谈笑生风人愈好。新诗犹欲俎豆予，倦游久已如相如。梦中占梦竟何据，乡人说乡念归去。春花绕屋菘韭长，有酒不愿求西凉。
和罗昌逢千叶桃
作者：刘诜
朝代：元

闰赢首增春，朔霁久连望。梅残不留玉，桃盛忽成障。异姿夺众妍，姝萼同一状。重□杂裼袭，叠綵迷下上。泪明露借光，影堕日分漾。纷披竞年华，剪刻费天匠。先生被花恼，书罢时亦访。亭空昼无人，山鸟立幽桁。横波绕碧带，老树入古像。同游无前度，得句有孤倡。仙源谁与期，微风起衣浪。
和罗昌逢吾庐亭海棠
作者：刘诜
朝代：元

闭门春色深深许，日暖紫绵生雾雨。主人惯看不常来，过客暂游那忍去。短梢未许隔墙知，落片暗随流水度。古砌侵泥新蚓行，修竹满林幽鸟语。红颜流落未须嗟，妙语发挥吾亦主。
和罗昌逢蜡梅
作者：刘诜
朝代：元

梅兄不见今几时，黄尘尽涴冰玉姿。却疑来从金仙国，已觉颜貌俱近之。水边林下恍如昨，都非都似惊相嬉。额黄万斛涂未了，頩怒半落宫檐枝。缥裾下压绀裾裼，缃袖醉枕红肤脂。天寒鹅儿冻凝酒，日明蜂户光分脾。暗香著人欲袭骨，妙意未必和靖知。小窗静昼胆瓶古，长廊微雪朱帘垂。一枝几案谁所置，便觉春意生睫眉。勿嫌吟诗苦不似，酒觞更倒黄金卮。
和罗起初观校场剪柳
作者：刘诜
朝代：元

治世衣冠立九天，将军语勇尚欣然。元戎拥帐孤罴兀，万众围风一骑先。三箭髇鸣军尽贺，两行柳断目无全。鼓收人散成亏远，惟有牛羊纵满阡。
和萧克有主簿沅州竹枝歌四首
作者：刘诜
朝代：元

人生结交莫如月，人生行路莫嫌热。热当三伏易变秋，月能万里长随客。沅人健饭无盘蔬，沅土多热无鸡苏。官船自有龙凤茗，试写松风斑鹧鸪。一州一州本有枝，一江一江水可炊。北人奈事不怕险，南人多情易思归。黠胥取利如斧樵，苛法销骨如膏烧。官规难减賨布税，县政莫急蛮人徭。
和萧克有主簿沅州竹枝歌四首·其一
作者：刘诜
朝代：元

人生结交莫如月，人生行路莫嫌热。热当三伏易变秋，月能万里长随客。
和萧克有主簿沅州竹枝歌四首·其三
作者：刘诜
朝代：元

一州一州本有枝，一江一江水可炊。北人奈事不怕险，南人多情易思归。
和萧克有主簿沅州竹枝歌四首·其二
作者：刘诜
朝代：元

沅人健饭无盘蔬，沅土多热无鸡苏。官船自有龙凤茗，试写松风斑鹧鸪。
和萧克有主簿沅州竹枝歌四首·其四
作者：刘诜
朝代：元

黠胥取利如斧樵，苛法销骨如膏烧。官规难减賨布税，县政莫急蛮人徭。
和萧公著见寿
作者：刘诜
朝代：元

少年佳卉发春芒，老大真如冻木僵。天阙晓寒遗太白，鲁城夜烬见灵光。嗟余学采云根药，知子应攀月窟香。学问无穷功业远，好骑騄駬骤周行。
和萧天叙山行
作者：刘诜
朝代：元

临水偶成趣，朋来如相期。人家山涧隈，往觅浆水迟。清樾抱石桥，行旅坐支颐。交交双鸣禽，见客已惊移。
和萧孚有新年
作者：刘诜
朝代：元

闭门十日雨漫漫，诗思焦枯酒盏乾。杜若水生江舫集，海棠风起郡斋寒。千年竞转青春易，百药重回白发难。知子颇忧天下事，可能参错立朝端。
和萧孚有閒居即事
作者：刘诜
朝代：元

天气初宜小扇轻，故人不至巷泥深。水村鹭去千畦雨，山郭花开四月阴。愁里有谁同细酌，老来并欲废清吟。若为共息尘劳意，行遍青原处处岑。
和袁鉴翁
作者：刘诜
朝代：元

病客终何似，须髯日日深。能诗今见子，阅世自怜心。湿础生花气，晴枝堕鹊阴。村村风物好，我自爱禅林。
和许中立
作者：刘诜
朝代：元

始识未逾壮，重逢四十馀。狂随春酒尽，病与好诗疏。有赋堪惩咎，无成托遂初。阿同频共语，时得问何如？
和许山立见寿
作者：刘诜
朝代：元

两袖秋风酒一中，浩歌无复问穷通。极知白发形如木，谩忆青年气搏丛。随意文章逃俗谤，可人谈笑有君同。平生最是钟情处，明月娟娟水馆东。
和赵子昂寄冯海粟二首
作者：刘诜
朝代：元

古今翰墨散如尘，昼夜荒荒走两轮。莫说钟王今不见，湖州学士白杨新。老粟清名雪作宫，揭家健笔骥追风。閒思海内文章士，攲枕蕉花细雨中。
和赵子昂寄冯海粟二首·其一
作者：刘诜
朝代：元

古今翰墨散如尘，昼夜荒荒走两轮。莫说钟王今不见，湖州学士白杨新。
和赵子昂寄冯海粟二首·其二
作者：刘诜
朝代：元

老粟清名雪作宫，揭家健笔骥追风。閒思海内文章士，攲枕蕉花细雨中。
和邓牧谦社日郊行
作者：刘诜
朝代：元

春风辋川花，社日浣溪酒。百年少旷怀，四海几佳友。马蹄破莎泥，舆影掠桑亩。交深主忘宾，句逸心应手。流水清绕庐，好山秀当牖。幽寻既有会，剧语不知久。抚卷如同游，不待接踵肘。妙哉蓬莱音，三叹得希有。
和邵有初同饮熊氏小园
作者：刘诜
朝代：元

客佳不必多，地近得频往。极知后花时，聊复纵心赏。树深路欲尽，林缺天忽敞。坐久飞雨来，黑云涌奇嶂。清风杂笑语，共作金石响。尚疑有馀韵，隐隐在蓬莽。豆觞稍狼藉，宾主各酣畅。安知墙外人，千载落埃坱。生时谅自谋，局促戒游荡。百营有丑妍，一尽无老壮。何为苦不饮，劳身入羁鞅。
和邵有初遣怀
作者：刘诜
朝代：元

每见清谈胜，豁然人意开。书如秋蚓结，才拥蜀江来。雪尽春生柳，沙晴路有梅。柴门常寂寞，相过定无猜。
和邵有初郊行
作者：刘诜
朝代：元

久冻馀趺坐，初晴偶意行。花浓惭客鬓，酒薄胜人情。野庙春旗动，山城暮角清。悠悠百年事，倚杖断云横。
和高方大初度日登中华
作者：刘诜
朝代：元

到祠七十二云扉，俯视齐州一粟微。万树挟风涛汹涌，千峰倚汉石嵚崎。银河垂屋天如近，瑶斗当坛夜有辉。欲与浮丘谈旧事，琼楼高处未能归。
和龙麟洲题黄次翁黄鹤楼图
作者：刘诜
朝代：元

孙曹百战何在？大江千载狂澜。谁倚楼头呼鹤，秋风落日危阑。
哭萧孚有四首
作者：刘诜
朝代：元

去年九日共登高，绝岭长歌意颇豪。今日送君谁共哭，一间殡屋大江皋。画图摩诘神情远，诗律苏州句意清。身后生前千古恨，荒荒白日下高城。翰墨周旋二十春，暮年卜宅遂为邻。永新门外双松树，无复相携踏月人。螺湖桥外草如烟，螺子山前水接天。应有故人来下马，愁云深处是新阡。
哭萧孚有四首·其一
作者：刘诜
朝代：元

去年九日共登高，绝岭长歌意颇豪。今日送君谁共哭，一间殡屋大江皋。
哭萧孚有四首·其三
作者：刘诜
朝代：元

翰墨周旋二十春，暮年卜宅遂为邻。永新门外双松树，无复相携踏月人。
哭萧孚有四首·其二
作者：刘诜
朝代：元

画图摩诘神情远，诗律苏州句意清。身后生前千古恨，荒荒白日下高城。
哭萧孚有四首·其四
作者：刘诜
朝代：元

螺湖桥外草如烟，螺子山前水接天。应有故人来下马，愁云深处是新阡。
哭萧安国州判
作者：刘诜
朝代：元

早日分邻烛，中年隔宦邮。青衫南徼雨，白发洞庭秋。风谊真堪哭，交游取次休。短修同一梦，华寂亦何尤。
哭袁从义
作者：刘诜
朝代：元

别君未两月，传讣始疑妄。童来得直报，失叹泪自放。归城吊君儿，内惨刮肝脏。君庐乃未定，欲哭无所访。念昔客君家，我弱君始壮。山窗古衣冠，谈论泻春涨。三峰奇竞秀，清绝行雁荡。座客多英豪，车笠填里巷。厩马腾骄嘶，楼姬咽清唱。鼓钟喧朝晡，昌运积饙酿。夜诗涸鸲砚，朝酒发鹅盎。君尤嗜迂阔，叉手折词匠。叩扉报警联，急吐如技痒。约试古洪州，五月舟已榜。蹉跎我兴尽，君志乃独亢。霜台肃缙绅，昏闼排棨韔。落笔风霆生，四座色惊怅。文书上省曹，吏黠岁月旷。复以茂异闻，州里许其当。才高命苦奇，选近身已丧。知君岂有待，独可念趣尚。前年从谨兄，千里殒茅瘴。赍志不得年，追忆有馀怆。君今复继亡，如山刬危嶂。死生固有数，髽绖乃相望。福善理则那，造物疑可谤。知心几何人，而况日泉壤。君儿既奠居，麻雪始垂帐。属我病山疃，乏劣积裒状。束刍付儿辈，含悽黯东向。青春如昨日，白发馀辈行。悠悠酒垆荒，寂寂邻笛亮。秋风高动木，夜永月窥幌。三叹平生魂，凄其隔风浪。
园亭夜饮
作者：刘诜
朝代：元

酒酣爱花香，三嗅餐欲既。春风心骨软，狂歌发永欷。却念坐间人，谁共此时意？
城归涂中春暮野阴风物苍然
作者：刘诜
朝代：元

津桥半断水如雷，屋角古坟青草堆。三月荒村春最惨，万山微雨棘花开。
城角春声
作者：刘诜
朝代：元

江城穷年柳芽黄，家家辛盘斗称觞。城楼夜吹梅花引，起视天宇皆飞霜。牛衣有人久待旦，冷锉三尺冰花长。勿云暖律苦未转，中有万斛东风香。
壬子八月十四夜对月
作者：刘诜
朝代：元

万里轻阴晚忽收，天公有意作风流。今年对月又为客，明日无云始是秋。多病情怀成老态，早凉天气似中州。少陵儿女痴何似，共景悬知不共愁。
夏初城西楼宴集
作者：刘诜
朝代：元

轻阴翳高屋，夕阳在遥山。空濛乱紫翠，变化顷刻间。凭虚一以眺，众景何斑斑。甍栋散高下，冈峦如断环。孤樯出窗暧，飞鸟时去还。客佳饮逾多，感此良会艰。眷言名利徒，谁能同此閒。势集易傲俗，有求多俯颜。悦己嫉来式，违时伤废班。百年一丘墟，劳生共尘寰。愿与王子乔，骑凤相追攀。
夜坐二首
作者：刘诜
朝代：元

月入暑未解，夜久凉始归。山月升渐高，照见幽人衣。幽人行未已，月亦转墙西。云行树阴薄，风过树阴敧。云风清弄夜，政尔无人知。惟闻墙根水，泠泠下幽池。
夜坐二首·其一
作者：刘诜
朝代：元

月入暑未解，夜久凉始归。山月升渐高，照见幽人衣。幽人行未已，月亦转墙西。
夜坐二首·其二
作者：刘诜
朝代：元

云行树阴薄，风过树阴敧。云风清弄夜，政尔无人知。惟闻墙根水，泠泠下幽池。
天上谣
作者：刘诜
朝代：元

瑶京夜宴弁纷星，洞庭神乐八荒声。幼龙未起月忽堕，扪空路迷失仙缨。转杭东海蓬莱晓，遥看太白当天小。海尘相隔青茫茫，玉玦海边委秋草。雁啼霜湿众娥裙，绿毛断耗三千春。桑枝千层拂人马，春寒梦绕高丘下。
天马歌赠炎陵陈所安
作者：刘诜
朝代：元

房精夜堕荥波中，骅骝奋出如飞龙。昂头星宫逐枉矢，振鬣云阙追天风。汉家将军三十六，分道出塞争奇功。当时一跃万马尽，蹴踏少海霓旌红。韩哀谢舆伯乐去，蹶块□□奚官庸。十年皂枥食不饱，虽有骏步难争雄。春随锦鞯北陵北，秋卧衰草东阡东。时从驽骀饮沙涧，未免泥滓沾风騣。夜寒苜蓿山谷迥，长嘶落月天地空。时平文轨明荡荡，万里穷荒无虎帐。交河不用踏层冰，裹足山城学驯象。吾闻天子之厩十二闲，骥騄并收无弃放。金根云䍐出都门，唤取雍容肃仙仗。
宿荷花庄
作者：刘诜
朝代：元

晚宿山村待雨晴，夜深云弄月痕明。茅庐四面溪田绕，半是蛙声半水声。
寄刘济用万户
作者：刘诜
朝代：元

君如襄阳杜征南，轻裘缓带峨两骖。岘花江笛边吏閒，风流千载成美谈。又如荆州庾征西，上流重镇雄孤罴。旌旗不动万马嘶，秋风飒飒纸自题。世家桓桓产燕朔，山川英气横诗槊。啖牛酾酒赤羽旗，读书挥麈青油幕。去年拥麾戍潮阳，貔貅六月飞风霜。溪潭鳄去洗瘴雨，沧溟飓息凝清光。暮春归帆拂鹭屿，满城酒香咽箫鼓。客来痛饮百尺楼，楼上青山浩无数。槐阴画戟列校满，榴花猩裙小姬舞。丈夫穷达固有命，才气腾驩天所赋。呜呼向来书生百年文字间，一日乘障如狄山。
寄友
作者：刘诜
朝代：元

吾友叶居士，三年二已疏。每来曾不驻，今别复何如？岁月同为客，勋名合著书。先朝文献远，风雨一欷歔。
寄题翠屏晚对斋
作者：刘诜
朝代：元

幽居缥缈出修林，读易焚香坐夕阴。归鸟不知元化役，青山俱是古人心。鳌峰云散天如画，玉峡风来树亦琴。用世驱驰成底事，始知一静抵千金。
寄题胡氏涧月堂二首
作者：刘诜
朝代：元

泠泠山中涧，皎皎天上月。以月照涧泉，举世无此洁。月以表我心，涧以明我德。秋风吹八极，踞石濯华发。短瓢吸寒光，羽衣弄飞雪。梦骑白凤凰，直上碧瑶阙。安知世间人，咻咻方病热。世人不识泉，等之黄泥湍。世人不识月，视若白瓦盘。断蒿三板船，沮洳鳅鳝蟠。击筳喧里耳，哓哓声不完。嗟此泉与月，信当何人看。我尝溯其源，颢白通广寒。懿彼隐君子，相从此盘桓。
寄题胡氏涧月堂二首·其一
作者：刘诜
朝代：元

泠泠山中涧，皎皎天上月。以月照涧泉，举世无此洁。月以表我心，涧以明我德。秋风吹八极，踞石濯华发。短瓢吸寒光，羽衣弄飞雪。梦骑白凤凰，直上碧瑶阙。安知世间人，咻咻方病热。
寄题胡氏涧月堂二首·其二
作者：刘诜
朝代：元

世人不识泉，等之黄泥湍。世人不识月，视若白瓦盘。断蒿三板船，沮洳鳅鳝蟠。击筳喧里耳，哓哓声不完。嗟此泉与月，信当何人看。我尝溯其源，颢白通广寒。懿彼隐君子，相从此盘桓。
寒食和友人
作者：刘诜
朝代：元

二月微暄试白团，得晴一笑未应难。故人不至花频落，好句初成酒半酣。郭外渔樵无世念，墓门翁仲看人欢。夜归坐听潇潇雨，自剪西堂寸烛残。
寒食行
作者：刘诜
朝代：元

去年寒食城东桥，郭田野花春摇摇。城中家家出上冢，久晴争试纨与绡。松边细马拥绣鞠，柳下轻车窥翠翘。竹篮买花分载酒，酒酣遮路行吹箫。高冈累累临广道，败轻短篱编棘枣。北人火葬哭望云，土人高坟岁剪草。老翁怆咽心未平，童稚嬉游未有情。悬知十日辨一出，焄蒿不及行春心。男儿百年骛昏宦，慵痴未必输精悍。黄金堆堂红颊笑，阖棺未了如云散。夏畦埋骨绕里闾，海上田横无麦饭。江山满眼樵牧歌，万古行人一长叹。我时醉卧山下家，兴阑行吟西日斜。郭门排前竞先入，却独倚树观归鸦。今年孤村又寒食，閒笑清游无一日。人生时序良可惊，疏雨闭门落花积。
对客暮坐
作者：刘诜
朝代：元

危坐高斋夕，东来喜友生。
空庭疏雨后，四壁乱蛩鸣。
烛至瓶花落，秋凉架药轻。
西头动刀尺，淡月上檐楹。
对客暮坐
作者：刘诜
朝代：元

危坐高斋夕，东来喜友生。空庭疏雨后，四壁乱蛩鸣。烛至瓶花落，秋凉架药轻。西头动刀尺，澹月上檐楹。
对花偶成
作者：刘诜
朝代：元

芍药花前閒日坐，海棠枝下醉时眠。自今岁岁穷心赏，已负看花四十年。
寿袁恭甫
作者：刘诜
朝代：元

先生无酒自颜酡，笑掷人间玉叵罗。金谷楼台随地胜，铜人岁月入诗多。邻翁重见三千履，春色分藏十二窝。为问东湖消息好，青衫催染楚江荷。
山中二首
作者：刘诜
朝代：元

蓐食希早出，出城日已辰。况悯肩舆劳，时亦步嶙峋。嶙峋苦难步，投宿荒村民。启扉炽灯火，延客意颇真。苦辞村无酒，无以洗埃尘。岁歉有稚粟，尚可分炊晨。高门多吠犬，仓卒难投身。勿投高门宿，勿厌村家贫。溪桥落白水，野路覆红叶。山边四五家，日暮烟火白。归牛认深巷，行客指新月。村田旱伤馀，老稚筋力竭。方今冬序初，饘粥傥未缺。雪霜且已来，卒岁谅何策。
山中二首·其一
作者：刘诜
朝代：元

蓐食希早出，出城日已辰。况悯肩舆劳，时亦步嶙峋。嶙峋苦难步，投宿荒村民。启扉炽灯火，延客意颇真。苦辞村无酒，无以洗埃尘。岁歉有稚粟，尚可分炊晨。高门多吠犬，仓卒难投身。勿投高门宿，勿厌村家贫。
山中二首·其二
作者：刘诜
朝代：元

溪桥落白水，野路覆红叶。山边四五家，日暮烟火白。归牛认深巷，行客指新月。村田旱伤馀，老稚筋力竭。方今冬序初，饘粥傥未缺。雪霜且已来，卒岁谅何策。
山中杂赋二首
作者：刘诜
朝代：元

昔出忧雨来，今行恐无雨。傥苏八月旱，宁受一日苦。潇潇凉浥稻，稍稍润入土。生物吸流滋，如饥得膏乳。田家隔短墙，颇亦闻笑语。幸收饘粥资，筋力庶可补。我饮本不多，兴至不可无。但恨无美酒，旋买山中壶。山中近村味，山外多浇渝。饮灰令人病，饮败令人愚。寄言好饮人，慎无以名沽。
山中杂赋二首·其一
作者：刘诜
朝代：元

昔出忧雨来，今行恐无雨。傥苏八月旱，宁受一日苦。潇潇凉浥稻，稍稍润入土。生物吸流滋，如饥得膏乳。田家隔短墙，颇亦闻笑语。幸收饘粥资，筋力庶可补。
山中杂赋二首·其二
作者：刘诜
朝代：元

我饮本不多，兴至不可无。但恨无美酒，旋买山中壶。山中近村味，山外多浇渝。饮灰令人病，饮败令人愚。寄言好饮人，慎无以名沽。
山家
作者：刘诜
朝代：元

山中烟明明，山下泉曲曲。书声出疏林，枫叶半茅屋。檐敖曝绵枲，园疃纵鸡畜。寄言避世人，如此亦可足。
山家阻雨得晴出郊
作者：刘诜
朝代：元

山家半月留，坐待雨声住。东风入我檐，领客村南去。晴光著天壤，生意欲飞舞。野禽拂清涟，杂花满幽树。回首西冈麦，十里绿如雨。新年今日佳，复足济胜具。儿时所经过，仿佛犹可睹。穿深过乱峰，意与仙境遇。白云行洞口，枯木记归路。安知山间人，不讶余何故。
山居即事四首
作者：刘诜
朝代：元

井口橘依堑，井头桃覆屋。山家秋日晏，闭门数修竹。村墅薄生理，门静如招提。柿叶大如扇，满地无人题。竹架已藏扇，陶瓶时煮茶。疏疏十日雨，开尽黄葵花。静意便野性，新凉足高寝。山屋夜雨来，攲枕谈岁稔。
山居即事四首·其一
作者：刘诜
朝代：元

井口橘依堑，井头桃覆屋。山家秋日晏，闭门数修竹。
山居即事四首·其三
作者：刘诜
朝代：元

竹架已藏扇，陶瓶时煮茶。疏疏十日雨，开尽黄葵花。
山居即事四首·其二
作者：刘诜
朝代：元

村墅薄生理，门静如招提。柿叶大如扇，满地无人题。
山居即事四首·其四
作者：刘诜
朝代：元

静意便野性，新凉足高寝。山屋夜雨来，攲枕谈岁稔。
山庄阻雪
作者：刘诜
朝代：元

三日不出户，巷深交马蹄。鸟冲危雪下，楼挂湿烟低。测测衣疑薄，荒荒眼欲迷。故乡翻似客，买酒短桥西。
山村腊酒
作者：刘诜
朝代：元

青峰抱田溪绕门，茅屋数十连炊烟。水舂香秫簸白玉，糟压新酿鸣红泉。黄鸡肥彘更饯岁，但取醉饱不作筵。城中争学北官饭，官酿苦薄空费钱。
山野中秋有怀诸子侄
作者：刘诜
朝代：元

百里不能返，孤村围碧厓。茆庐佳节夜，秋雨老人怀。多病犹能赋，长贫更寡谐。中郎诸子侄，今日定谁佳？
庐陵十景同萧克有孚有诸公作 其一 神冈晚桥
作者：刘诜
朝代：元

两江秋波燕尾岐，千嶂春木凤翅齐。道人结船布江面，行者如蚁东复西。峦头烟起樵子急，林杪磬发山僧归。庵中老僧危坐稳，付与万古看斜晖。
庐陵十景同萧克有孚有诸公作 其三 古城秋酿
作者：刘诜
朝代：元

大江蓼花红满堤，堤上人家多竹篱。雨厨争炊白雪甑，霜瓮满泻黄酥卮。城中少年好游冶，渡江买醉携蛾眉。江东估客贪祭赛，第一先酹萧郎祠。
庐陵十景同萧克有孚有诸公作 其二 螺峰残雪
作者：刘诜
朝代：元

城东青山女儿眉，天寒变作沧浪髭。晴风忽放寸碧出，乱白犹在苍松枝。暾光日射分众色，断缬碎锦春离离。道人看山踏泥去，日暮拾得金螺归。
庐陵十景同萧克有孚有诸公作 其四 小洲暮渔
作者：刘诜
朝代：元

螺湖石屋江水平，大船小船满东津。举罾出鱼辄数十，落日光射金鳞鳞。枫桥烟起新酒熟，共穿小鱼饮西邻。大鱼虽肥且勿食，明朝卖与城中人。
庐陵十景同萧克有孚有诸公作·神冈晚桥
作者：刘诜
朝代：元

两江秋波燕尾岐，千嶂春木凤翅齐。道人结船布江面，行者如蚁东复西。峦头烟起樵子急，林杪磬发山僧归。庵中老僧危坐稳，付与万古看斜晖。城东青山女儿眉，天寒变作沧浪髭。晴风忽放寸碧出，乱白犹在苍松枝。暾光日射分众色，断缬碎锦春离离。道人看山踏泥去，日暮拾得金螺归。大江蓼花红满堤，堤上人家多竹篱。雨厨争炊白雪甑，霜瓮满泻黄酥卮。城中少年好游冶，渡江买醉携蛾眉。江东估客贪祭赛，第一先酹萧郎祠。螺湖石屋江水平，大船小船满东津。举罾出鱼辄数十，落日光射金鳞鳞。枫桥烟起新酒熟，共穿小鱼饮西邻。大鱼虽肥且勿食，明朝卖与城中人。
庚午上元雨陪学翁兄饮
作者：刘诜
朝代：元

元夕相看白发兄，灯花应笑两无成。村醪薄薄客三五，疏雨潇潇漏几更。老境情怀多旧感，荒年市井少欢声。兴来欲听祈宾唤，门巷成泥懒复行。
庚午冬留淦州忆亡孙凤二首
作者：刘诜
朝代：元

古道昔同往，天寒今独行。汝死不自悲，我老难为情。死者若不悲，死当胜于生。霜重草尽委，山空泉自鸣。我发既尽白，我怀何由平。快意每不至，伤心来自多。十年五痛哭，安得鬓不皤。之子入梦想，长眉双颊酡。魂气既何之，耳侧犹弦歌。月上高林枫，月落幽社萝。怪魑攫人命，阴壑森蛟鼍。吾闻圣明时，沴不干太和。重华不可溯，千古当奈何。
庚午冬留淦州忆亡孙凤二首·其一
作者：刘诜
朝代：元

古道昔同往，天寒今独行。汝死不自悲，我老难为情。死者若不悲，死当胜于生。霜重草尽委，山空泉自鸣。我发既尽白，我怀何由平。
庚午冬留淦州忆亡孙凤二首·其二
作者：刘诜
朝代：元

快意每不至，伤心来自多。十年五痛哭，安得鬓不皤。之子入梦想，长眉双颊酡。魂气既何之，耳侧犹弦歌。月上高林枫，月落幽社萝。怪魑攫人命，阴壑森蛟鼍。吾闻圣明时，沴不干太和。重华不可溯，千古当奈何。
庚午岁七月自城中归吉文故乡南岭谷平庐陵印山凡故旧多招饮者饮后辄援笔赋诗五七言律外得歌行九篇聊书以遣怀云尔 其一 望城冈
作者：刘诜
朝代：元

杨侯醉饮私酒门，今日秋风卷行迹。不知更后数十载，何人知我曾登陟。忆昔老人携我行，红颜照路双髫青。蹉跎忽亦如此老，还望层城坐衰草。衰草秋萧萧，官亭路遥遥。后有芙蓉亘古之岧峣，前度三江阅人之石桥。百代百代高鸟飘，一村一村自渔樵。
庚午岁七月自城中归吉文故乡南岭谷平庐陵印山凡故旧多招饮者饮后辄援笔赋诗五七言律外得歌行九篇聊书以遣怀云尔 其三 饮谷平李氏
作者：刘诜
朝代：元

粟黄黍短沙连浦，白发涉江寻故路。伍家渡头篁荻秋，柳侯庙前烟火暮。昔时冠盖风雨凋，舅家乔木凉萧萧。微吟西州泪自堕，欲访黄垆谁可招？社墟左转增闾室，两街坐贾如郛邑。杀牛压酿百货交，道逢少年不相揖。尚馀八十病姻兄，罗羞馔客空罍瓶。夜深山月窥前庭，童稚熟睡二老醒。谈旧未了荒鸡鸣。
庚午岁七月自城中归吉文故乡南岭谷平庐陵印山凡故旧多招饮者饮后辄援笔赋诗五七言律外得歌行九篇聊书以遣怀云尔 其二 饮南山故居
作者：刘诜
朝代：元

幡竿东峙彭家寨，鹿角南绕刘家村。彭家旗槊落草莽，刘家衣冠遗子孙。百年风土又一变，丛林化壑池成堑。山亭杨柳驿马坊，官道豫章北商店。哲人令族困屠沽，疃夫互郎高门闾。故家兄弟日益少，惟有老夫长眉须。少狂几何忽衰懒，欢乐无多饱忧患。天寒木落砧乍急，日暮门空客初散。馀年定有几还乡，倚杖秋风看飞雁。
庚午岁七月自城中归吉文故乡南岭谷平庐陵印山凡故旧多招饮者饮后辄援笔赋诗五七言律外得歌行九篇聊书以遣怀云尔 其四 饮印山田舍
作者：刘诜
朝代：元

少年曾客金竹峰，壮岁移住城之中。城中金竹几来往，赢得白发成衰翁。居人兴亡秋叶换，巧黠四方拙闾闬。天公颠倒作奇观，举世区区事筹算。我友秀川罗文学，白头胸著天禄阁。我友龙湖李隐君，秋风落笔吹行云。干将白虹发原草，蚩尤夜堕玄武老。谈王著经卿与轲，感时屈宋能高歌。古今坎壈称数子，数子之外应更多。山中秋高月如斗，醉呼老农同举酒。同举酒，满瓦船。便令馀生满百年，饮酒之日万五千。
庚午岁七月自城中归吉文故乡南岭谷平庐陵印山凡故旧多招饮者饮后辄援笔赋诗五七言律外得歌行九篇聊书以遣怀云尔·望城冈
作者：刘诜
朝代：元

杨侯醉饮私酒门，今日秋风卷行迹。不知更后数十载，何人知我曾登陟。忆昔老人携我行，红颜照路双髫青。蹉跎忽亦如此老，还望层城坐衰草。衰草秋萧萧，官亭路遥遥。后有芙蓉亘古之岧峣，前度三江阅人之石桥。百代百代高鸟飘，一村一村自渔樵。幡竿东峙彭家寨，鹿角南绕刘家村。彭家旗槊落草莽，刘家衣冠遗子孙。百年风土又一变，丛林化壑池成堑。山亭杨柳驿马坊，官道豫章北商店。哲人令族困屠沽，疃夫互郎高门闾。故家兄弟日益少，惟有老夫长眉须。少狂几何忽衰懒，欢乐无多饱忧患。天寒木落砧乍急，日暮门空客初散。馀年定有几还乡，倚杖秋风看飞雁。粟黄黍短沙连浦，白发涉江寻故路。伍家渡头篁荻秋，柳侯庙前烟火暮。昔时冠盖风雨凋，舅家乔木凉萧萧。微吟西州泪自堕，欲访黄垆谁可招？社墟左转增闾室，两街坐贾如郛邑。杀牛压酿百货交，道逢少年不相揖。尚馀八十病姻兄，罗羞馔客空罍瓶。夜深山月窥前庭，童稚熟睡二老醒。谈旧未了荒鸡鸣。少年曾客金竹峰，壮岁移住城之中。城中金竹几来往，赢得白发成衰翁。居人兴亡秋叶换，巧黠四方拙闾闬。天公颠倒作奇观，举世区区事筹算。我友秀川罗文学，白头胸著天禄阁。我友龙湖李隐君，秋风落笔吹行云。干将白虹发原草，蚩尤夜堕玄武老。谈王著经卿与轲，感时屈宋能高歌。古今坎壈称数子，数子之外应更多。山中秋高月如斗，醉呼老农同举酒。同举酒，满瓦船。便令馀生满百年，饮酒之日万五千。
庚午春夏閒居即事三首
作者：刘诜
朝代：元

老托园林困雪霜，橘株病悴蕙枯黄。荼蘼独擅春风力，无数新花出短墙。桃花梨花争满园，金沙玉棠蜂鸟喧。少年看花夜载酒，老子看花春闭门。门掩熏风小小斋，紫薇几尺正当阶。谁言省掖偏宜种，偶落山林亦自佳。
庚午春夏閒居即事三首·其一
作者：刘诜
朝代：元

老托园林困雪霜，橘株病悴蕙枯黄。荼蘼独擅春风力，无数新花出短墙。
庚午春夏閒居即事三首·其三
作者：刘诜
朝代：元

门掩熏风小小斋，紫薇几尺正当阶。谁言省掖偏宜种，偶落山林亦自佳。
庚午春夏閒居即事三首·其二
作者：刘诜
朝代：元

桃花梨花争满园，金沙玉棠蜂鸟喧。少年看花夜载酒，老子看花春闭门。
开岁三日池上小立
作者：刘诜
朝代：元

今日天气暖，已似三月春。经冬雨雪少，风起辄生尘。道人幽行倦，树下一正巾。流水见两鬓，一笑叹我身。日光堕木叶，满沼黄金鳞。白云行其间，游鯈动奫沦。偶然景与遇，亦足适吾真。人生会心处，何必穷其滨。芸芸黄埃中，勿语行道人。
彭叔和和余九日诗次韵
作者：刘诜
朝代：元

共醉黄垆无吕安，重阳谁与正纱冠。百年风雨鸣蛩晚，万里江山老雁寒。陶令凄凉惟菊对，杜陵潦倒奉人欢。城西赖有彭居士，来往真能耐久看。
彭琦初用坡翁纸帐韵惠建昌纸衾次韵一首为谢
作者：刘诜
朝代：元

雪绵揉碎密萦连，清卧梅花性更便。茸暖何须蛮客帐，座寒但少广文毡。窗升红日那知晓，梦压白云疑近天。但恐少陵茅屋漏，雨宵沾破不成眠。旴溪水暖楮藤连，练作云衾与老便。补幅全胜羊续布，裹身疑是邓侯毡。温欺枲絮娱霜夜，洁与梅花共雪天。要识故人淘瑩意，可贪一暖但高眠。
彭琦初用坡翁纸帐韵惠建昌纸衾次韵一首为谢·其一
作者：刘诜
朝代：元

雪绵揉碎密萦连，清卧梅花性更便。茸暖何须蛮客帐，座寒但少广文毡。窗升红日那知晓，梦压白云疑近天。但恐少陵茅屋漏，雨宵沾破不成眠。
彭琦初用坡翁纸帐韵惠建昌纸衾次韵一首为谢·其二
作者：刘诜
朝代：元

旴溪水暖楮藤连，练作云衾与老便。补幅全胜羊续布，裹身疑是邓侯毡。温欺枲絮娱霜夜，洁与梅花共雪天。要识故人淘瑩意，可贪一暖但高眠。
彭琦初用坡翁纸帐韵惠建昌纸衾次韵一首为谢·其二
作者：刘诜
朝代：元
体裁：七言律诗

旴溪水暖楮藤连，练作云衾与老便。补幅全胜羊续布，裹身疑是邓侯毡。温欺枲絮娱霜夜，洁与梅花共雪天。要识故人淘莹意，可贪一暖但高眠。
征夫叹
作者：刘诜
朝代：元

六月征广徭，涂埃千丈高。渡水波沸骨，登山汗流刀。豺虎攫疲马，荆棘破长櫜。贼来多如云，石洞穿千嶅。铁甲日晒火，大旗烟涨涛。恶溪塞断骨，乱砾纷流膏。前年过流沙，苦寒脱鬓毛。风裂壮士冑，雪积将军旄。人生莫作军，寒暑相战鏖。人生莫作军，性命如蓬蒿。君王方神武，狐鼠何足薅。但愿四郊静，微躯敢辞劳。
忆凤二首
作者：刘诜
朝代：元

举世堂堂福禄人，衰门衅咎独何深。学违素志元安命，老哭才孙最损心。暑载渔舟翁挽柩，夜归僧屋鬼同林。庭前桧竹阴阴在，陈迹如今岂可寻。清姿方颊两眉扬，从我东西近我长。诸子谁能高意气，十年却悔学文章。眼前言笑疑生死，箧里诗书半在亡。坐愧太丘真有德，贤孙迎客立成行。
忆凤二首·其一
作者：刘诜
朝代：元

举世堂堂福禄人，衰门衅咎独何深。学违素志元安命，老哭才孙最损心。暑载渔舟翁挽柩，夜归僧屋鬼同林。庭前桧竹阴阴在，陈迹如今岂可寻。
忆凤二首·其二
作者：刘诜
朝代：元

清姿方颊两眉扬，从我东西近我长。诸子谁能高意气，十年却悔学文章。眼前言笑疑生死，箧里诗书半在亡。坐愧太丘真有德，贤孙迎客立成行。
忆昔行送李省掾友仁从李龙川平章定寇
作者：刘诜
朝代：元

忆昔韩退之，运筹辨幕擒吴儿。蔡城夹道拜丞相，归来却作平淮碑。忆昔于公异，槊头露布从东渭。文章功业相久长，一语精神照天地。凶奸小大虽不同，宾主千载同高风。舳舻白钺航玉虹，劲气欲刬千崆峒。丘夷穴踣九兕毙，溪湮壑倒群蚊穷。莠稂？尽嘉谷在，锄恶树善心元工。城门夜开灯火闹，童哇妇织村无哨。四郊桑麻与天平，弦诵家家施礼教。悬知耆老歌盛德，鍖斧春风馀幼少。章江水满牙旗舞，勾陈横空搥大鼓。杀牛击鲜劳归旅，千斛鹅黄浮瓮醑。相君黄扉君紫府，先生作诗如吉甫。
忆昔行送李省掾友仁从李龙川平章定寇
作者：刘诜
朝代：元
体裁：古风

忆昔韩退之，运筹辨幕擒吴儿。蔡城夹道拜丞相，归来却作平淮碑。忆昔于公异，槊头露布从东渭。文章功业相久长，一语精神照天地。凶奸小大虽不同，宾主千载同高风。舳舻白钺航玉虹，劲气欲刬千崆峒。丘夷穴踣九兕毙，溪湮壑倒群蚊穷。莠稂�尽嘉谷在，锄恶树善心元工。城门夜开灯火闹，童哇妇织村无哨。四郊桑麻与天平，弦诵家家施礼教。悬知耆老歌盛德，鍖斧春风馀幼少。章江水满牙旗舞，勾陈横空搥大鼓。杀牛击鲜劳归旅，千斛鹅黄浮瓮醑。相君黄扉君紫府，先生作诗如吉甫。
忆秦娥·初见桃花
作者：刘诜
朝代：元

春愁浅。窥人忽见桃花脸。桃花脸。轻寒初透，小窗犹掩。东风裙湿湘波飐。相逢处处如人面。如人面。刘郎老去，怕伊重见。
感兴二首
作者：刘诜
朝代：元

秦人燔诗书，圣道散若烟。宫殿干斗极，东游问神仙。汉祖祠孔子，遂为百代先。大哉礼乐意，所见何卓然。因势道其趋，勇赴如决川。但恨群臣间，馀习犹櫜鞬。良平虽善虑，不在三代前。安得豁达□，一见贾少年。金张贵朝廷，卫霍列茅社。奴隶凌虹霓，亲戚折五霸。斗鸡驰鄠杜，射虎宿浐灞。意气骄盛时，咳唾有光价。相如涤器夫，万里驰驷马。买臣最微贱，怀绶出邸舍。贤愚何必齐，时至俱气化。岂无单綀士，叩角五陵夜。太史重成名，寂寞千秋下。
感兴二首·其一
作者：刘诜
朝代：元

秦人燔诗书，圣道散若烟。宫殿干斗极，东游问神仙。汉祖祠孔子，遂为百代先。大哉礼乐意，所见何卓然。因势道其趋，勇赴如决川。但恨群臣间，馀习犹櫜鞬。良平虽善虑，不在三代前。安得豁达□，一见贾少年。
感兴二首·其二
作者：刘诜
朝代：元

金张贵朝廷，卫霍列茅社。奴隶凌虹霓，亲戚折五霸。斗鸡驰鄠杜，射虎宿浐灞。意气骄盛时，咳唾有光价。相如涤器夫，万里驰驷马。买臣最微贱，怀绶出邸舍。贤愚何必齐，时至俱气化。岂无单綀士，叩角五陵夜。太史重成名，寂寞千秋下。
感旧行
作者：刘诜
朝代：元

忆昔丙子宋祚变，天兵南来混九县。举家避兵窜山岩，道逢哨骑落髇箭。仓皇奔匿道旁家，弓槊穰穰短墙见。当时脱命五步间，店叟焚香身手颤。行投李家日已晡，张灯招魂具膳餔。老人攒眉论兴废，我时虽幼知艰虞。又闻土兵在岭外，肝脑满地红模糊。偷生度日四五载，短衫窄袖忘诗书。圣朝右文庠序起，始复勉学思为儒。两家昏姻益稠密，冠盖城闉相络绎。君家气运如新春，我家贫贱如前日。却从丙午哭盘渊，六月赤炜行青天。岁当饥馑路萧瑟，殣殍横野无炊烟。陂滩悍激落青浪，草树蒙翳号悲蝉。天道一周如电扫，偶向山中事幽讨。兵饥定息太平久，少壮丘坟童稚老。溪流改徙栋宇多，短植参天修木槁。后生秀者来如云，欲陈往事谁可论。烹羔击鲜醉宾客，东家西家邀款门。所嗟淫雨连十日，不得登览徒清尊。天留老眼傥不死，重来山水与子笑傲观乾坤。
挽刘须溪太博
作者：刘诜
朝代：元

早日惊吴洛，馀年畏有闻。蹉跎臣结策，流落大苏文。世外风流尽，人间论议分。岂无千载泪，不得洒公坟。
挽文文溪宣慰
作者：刘诜
朝代：元

身世从违梦，功名毁誉资。平生惟客在，后死有兄知。危涕秋风远，华颠岭海期。空馀千载意，不得尽吾诗。
挽文逊志学士
作者：刘诜
朝代：元

声名天下士，人物玉堂风。坐失杜羔孝，真成嵇绍忠。寿无人世半，论有后来公。今古元如此，江流日日东。
挽李凤林
作者：刘诜
朝代：元

笃行成迂阔，垂言累隐沦。儒林多未传，耆旧已无人。家学传衣重，门生负土新。未须生世早，相望一沾巾。
挽潮州教授李以翁
作者：刘诜
朝代：元

白发居庸塞，青衫瘴海涛。平生馀志在，薄宦累才高。器业庸流嫉，篇章大化劳。乡邦人物尽，江汉日滔滔。
挽胡宗瑞节推
作者：刘诜
朝代：元

海内多先友，如今可几人。高冠馀后死，一第是前身。雅俗形神远，穷通表里醇。山阳寒笛断，宿草欲生春。
挽萧方厓御史
作者：刘诜
朝代：元

岁月无馀分，功名不计身。世方危独行，天若忌斯人。精郁山川古，魂流楚越春。遥怜无尽意，未必著坚珉。
挽邓中斋侍郎
作者：刘诜
朝代：元

海上青油檄，城中白发簪。百年重得老，万事独馀心。过客门嗤雁，遐荒字抵金。平生俱莫料，造物意何深。
援笔
作者：刘诜
朝代：元

落日池上饮，荷花醉于人。清风吹人衣，玉笙彻秋旻。酒酣起绝叫，游子不念贫。平生阮嗣宗，定胜石季伦。
故乡夜坐有感
作者：刘诜
朝代：元

诸兄弃逝有乔木，病妻死别今空帷。凄凉听雨夜如此，老大还乡心转悲。风气百年无旧俗，江山满目记儿时。孤灯明灭可谁语，援笔怅然还赋诗。
故居南山感兴
作者：刘诜
朝代：元

凉风薄日满天地，团作人间一片愁。衰柳马嘶山驿晚，冷菰雁落野田秋。吕安潦倒黄公酒，杜甫萧条白帝州。欲说旧家无故老，杖藜默数昔经游。
故里
作者：刘诜
朝代：元

兄弟各逾老，青林祇自观。午烟山驿静，社雨水村寒。燕子风当户，桃花客倚阑。莫论千载去，且共一杯欢。
故里
作者：刘诜
朝代：元

故里留人住，新秋起客悲。不知横笛处，适与此心期。夜久风藏树，天清月动池。平生游射地，壮日尚栖迟。
故里夜坐
作者：刘诜
朝代：元

故里复秋夕，客怀谁与同？澹云低近屋，凉月缓行空。道与身俱拙，愁兼病作翁。阅人惟老树，语梦有鸣蛩。
故里晓坐用立敬韵
作者：刘诜
朝代：元

晓起复危坐，萧萧闻马嘶。归云山色静，宿雨竹枝低。客意空山笛，秋声隔屋鸡。广南方盗贼，疲卒困山溪。
文江同诸公晚步
作者：刘诜
朝代：元

意登何须高，一览万象足。大江绕孤县，草木入汇澓。东山走虬龙，出没献所伏。晚晴天气正，新月映江渌。徘徊数过舟，上下有迟速。是时清霜初，木落粳稻熟。平田见沟塍，荒野纵牛牧。天时既已丰，世运或可复。陋邦亦何为，巨镇今所独。遥闻郅都鹰，郡邑所侧目。西乡瞰官涂，亦或理逃屋。苟安傥可期，未敢责深欲。
新春
作者：刘诜
朝代：元

淑气已著物，晴云时弄阴。陇梅坡麦外，别自有伤心。
旦坐对客
作者：刘诜
朝代：元

夜久听寒雨，坐来星满天。重雾被原野，漫漫白于毡。五更雨复集，急洒惊客眠。岂意今日霁，旭暾如黄绵。相对庭树下，满倾药玉船。万事且勿虑，苍天工转旋。
旦日试笔并自和二首
作者：刘诜
朝代：元

炉烟烛影共徘徊，手试春风第一杯。万里星辰环极共，五更鼓角挟春来。凌寒柳意如先动，阅岁梅花不受催。坐久不知天向曙，出门爆竹发惊雷。老来节意重徘徊，小案犹横隔岁杯。得句定知春未觉，开门喜报客频来。江山万古晴阴老，花柳千林雨露催。郡国升平人自乐，城头画鼓响轻雷。
旦日试笔并自和二首·其一
作者：刘诜
朝代：元

炉烟烛影共徘徊，手试春风第一杯。万里星辰环极共，五更鼓角挟春来。凌寒柳意如先动，阅岁梅花不受催。坐久不知天向曙，出门爆竹发惊雷。
旦日试笔并自和二首·其二
作者：刘诜
朝代：元

老来节意重徘徊，小案犹横隔岁杯。得句定知春未觉，开门喜报客频来。江山万古晴阴老，花柳千林雨露催。郡国升平人自乐，城头画鼓响轻雷。
旧尝梦崔嵬若仙境者楼观肃然香气袭人得二句云天悬桂树三千界人在梅花万斛间竟莫省何故偶閒坐忆此因谩以梦中所见足成之
作者：刘诜
朝代：元

珠帘坐卷烛花残，殿上昭仪拥翠鬟。红日牙旗明晓仗，青烟雉扇立仙班。天悬桂树三千界，人在梅花万斛间。始信蓬莱司下土，坐翻前史烛忠奸。
早行值雨
作者：刘诜
朝代：元

濒江夜不寐，舟客声可怪。飕飕篁竹动，沙水辄澎湃。晨征路泱莽，春泥踏行蟹。江空雾连山，隔手已为海。古木夹道边，宿雨惊我盖。我行亦何为，益信劳大块。平生青藜杖，至此始足赖。天地稍向明，云来复如黛。平田万白珠，欲攫不可待。奇变固可观，跋涉良可慨。作诗寄我友，要使心目会。何时终南山，卧听响窗外。
春寒閒居五首
作者：刘诜
朝代：元

贫居托幽巷，久雨客来绝。春寒霰时集，淅沥在高叶。鸟鸣日已宴，寂寂茶鼎歇。惭无晁氏智，懒事主父谒。闭门自读书，庶以励高节。潇潇山城雨，摵摵书馆风。喔喔邻屋鸡，迢迢远坊钟。遐思在古人，展转魂梦通。抱拙俗所弃，岁晚将谁同。赋成不轻卖，金尽当忍穷。久寒卉木寂，初旭阴翳谢。春浅有令姿，澹澹在平野。山明孤烟发，天迥一鸟下。积忧鲜旷怀，怡咏聊此暇。赋诗勿锼刻，养生师叔夜。昔时如花人，今年兀若株。华滋散安在，嗜好岂不殊。河水不灌翳，春风不归枯。闻道须少日，立功无暮涂。西里夜回烛，东邻朝玩山。相视无羡心，丰约自不关。芳草满幽庭，日宴人未还。久阴忽微暄，孤禽语花间。
春寒閒居五首·其一
作者：刘诜
朝代：元

贫居托幽巷，久雨客来绝。春寒霰时集，淅沥在高叶。鸟鸣日已宴，寂寂茶鼎歇。惭无晁氏智，懒事主父谒。闭门自读书，庶以励高节。
春寒閒居五首·其三
作者：刘诜
朝代：元

久寒卉木寂，初旭阴翳谢。春浅有令姿，澹澹在平野。山明孤烟发，天迥一鸟下。积忧鲜旷怀，怡咏聊此暇。赋诗勿锼刻，养生师叔夜。
春寒閒居五首·其二
作者：刘诜
朝代：元

潇潇山城雨，摵摵书馆风。喔喔邻屋鸡，迢迢远坊钟。遐思在古人，展转魂梦通。抱拙俗所弃，岁晚将谁同。赋成不轻卖，金尽当忍穷。
春寒閒居五首·其五
作者：刘诜
朝代：元

西里夜回烛，东邻朝玩山。相视无羡心，丰约自不关。芳草满幽庭，日宴人未还。久阴忽微暄，孤禽语花间。
春寒閒居五首·其四
作者：刘诜
朝代：元

昔时如花人，今年兀若株。华滋散安在，嗜好岂不殊。河水不灌翳，春风不归枯。闻道须少日，立功无暮涂。
春怀
作者：刘诜
朝代：元

连阴如病醒，耿耿乍离索。钟疏山馆静，花落春衣薄。清心近懒率，壮事成寂寞。卧看古木枝，幽鸟午频啄。
春日偶赋二首
作者：刘诜
朝代：元

官路落花马过，人家高树莺啼。故里故人何处，夕阳长在楼西。杨柳轻寒水驿，栋花小雨官桥。回首人间往事，孤灯挑尽春宵。
春日偶赋二首·其一
作者：刘诜
朝代：元

官路落花马过，人家高树莺啼。故里故人何处，夕阳长在楼西。
春日偶赋二首·其二
作者：刘诜
朝代：元

杨柳轻寒水驿，栋花小雨官桥。回首人间往事，孤灯挑尽春宵。
春日偶赋二首·其二
作者：刘诜
朝代：元
体裁：六言诗

杨柳轻寒水驿，楝花小雨官桥。回首人间往事，孤灯挑尽春宵。
春日江上
作者：刘诜
朝代：元

山市风攲树，花津雨涨泉。路分归越客，春入下潮船。嗜懒终违俗，无成数计年。残梅如有待，耿耿映青天。
春阴
作者：刘诜
朝代：元

短短麦苗远，泠泠沟水清。北山晴雨里，一树李花明。
春雨晓坐
作者：刘诜
朝代：元

众木蔽春塘，花落如堕鸟。山庄苔满阶，久雨来人少。
春雪
作者：刘诜
朝代：元

开岁雨阴连十日，雪寒兼与旧春同。乾坤半落穷荒外，楼阁横陈澹月中。瑟瑟松篁山屋夜，疏疏鼓角郭门风。梅花惯与清寒敌，却喜群英未放红。
晓行
作者：刘诜
朝代：元

星明天宇迥，山驿鼓初发。行人稍已动，露气漫野白。方塘浸道隅，荒荒似寒月。日出炊烟横，鸡声隔林樾。
晓行
作者：刘诜
朝代：元

畏热中夜发，出门人已多。纷纭各有役，如水争趋河。始知昨宵梦，此时方无何？悠悠百年间，劳逸瞬息过。大星如玉斗，照我双鬓皤。东日如车轮，三辗未上坡。
晓起用麟孙韵
作者：刘诜
朝代：元

七月今年凉气高，墙东古木夜萧骚。孤城残月角初动，野屋秋风鸡乱号。万事惟馀双短鬓，百龄须用几绨袍。故人莫荐扬雄赋，衰老难胜执戟劳。
暇日至吾庐亭
作者：刘诜
朝代：元

小池浅浅落红堆，犹有荼蘼可酒杯。种树十年堪共待，扣门一笑胜频来。楸枰坐久沾危露，纨扇晴嬉堕脆梅。为报诗人笺注苦，暖风天棘蔽阶苔。
暮坐
作者：刘诜
朝代：元

悄悄若有怀，悠悠竟无适。春深墙英落，失我庭下石。飒然一雨止，坐见万瓦湿。风急寺钟静，惆怅成暝色。
暮斋
作者：刘诜
朝代：元

客去檐鹊噪，高斋久清立。疏雨无行人，烟崦夕炊湿。前园蘼芜衰，东邻日夜织。同门信不至，鸿雁满江泽。
木牛歌和萧养吾
作者：刘诜
朝代：元

吾闻景升养牛千斤肥，椎之不了士卒饥。王生号牛八百里，徒瑩蹄角将何为？此犹虚名乏实用，负任毫末了不支。何如武侯象其似，独化枯槁为神奇。平生忧人不自食，饷运常饱千里师。刳心俯首竭筋力，气象深稳人谁疑。中多抱负外迟钝，论功犹胜狂犊驰。虽无奋劳效耕种，尚以微力裨兴衰。自期中道可不废，虽有捷径宁能趋。惜哉清渭不可渡，不得束载四海随。我尝读书论成败，魏不足控为吴持。江陵蹶羽秭归衄，郿南衰发秋风知。前谋既轻后过重，天意蹉跌长如兹。浩歌木牛感豪杰，空有遗恨供人诗。
木牛歌和萧养吾
作者：刘诜
朝代：元
体裁：古风

吾闻景升养牛千斤肥，椎之不了士卒饥。王生号牛八百里，徒莹蹄角将何为？此犹虚名乏实用，负任毫末了不支。何如武侯象其似，独化枯槁为神奇。平生忧人不自食，饷运常饱千里师。刳心俯首竭筋力，气象深稳人谁疑。中多抱负外迟钝，论功犹胜狂犊驰。虽无奋劳效耕种，尚以微力裨兴衰。自期中道可不废，虽有捷径宁能趋。惜哉清渭不可渡，不得束载四海随。我尝读书论成败，魏不足控为吴持。江陵蹶羽秭归衄，郿南衰发秋风知。前谋既轻后过重，天意蹉跌长如兹。浩歌木牛感豪杰，空有遗恨供人诗。
桂山堂独坐
作者：刘诜
朝代：元

笙竽闹春晴，此处乃幽阒。啾啾唯鸟鸣，寂寂鲜人迹。青天树光动，白日瓦气湿。阴阴庭下影，满地不可执。蛛丝网虚檐，悬叶如堕翼。缅怀昨日心，孰拟坐兹室。抱迂世同薄，得景意自适。穷通信所遭，逍遥聊永日。
横石渡候舟有感
作者：刘诜
朝代：元

沙边一树谁家李，岁岁逢渠白作堆。满眼青山衣袂湿，又随春雨过江来。
次韵萧上舍仁叟赋杭州旧游
作者：刘诜
朝代：元

帝城钟鼓雨初晴，御柳春烟绕禁青。万里湖山天远近，百年歌舞梦酣醒。别离共叹秋双鬓，兴废惟馀月一庭。寄语遗编须爱重，清时要听伏生经。
正月二日
作者：刘诜
朝代：元

泥潦无来客，题诗受午风。功名山色外，岁月雨声中。拜跪频怀旧，悲欢始悟空。九州春欲满，未许叹途穷。
水边柳影
作者：刘诜
朝代：元

江南残腊冰雪消，人家垂杨如灞桥。窥春娇眼寒未动，仿佛已学东风腰。东家女儿重岁月，心逐时物先妖娆。此时欲寄未可折，直待二月黄金条。
江上晚兴
作者：刘诜
朝代：元

南堤直而崇，西岸洼以折。中流千片帆，水日相映白。翩翻孤鸢逝，迢递高树没。缅思沿洄人，今古几英杰。晚泊得鲜鱼，举杯望新月。
江上清明和友人
作者：刘诜
朝代：元

北郭山花开赤鹃，东津榆荚作青钱。大江万里云连野，元气千春树接天。豪杰尽随流水去，文章未许俗人怜。感时惜别俱常事，莫放清愁到酒边。
江帆雪影
作者：刘诜
朝代：元

朔风殷空夜飞霰，百万玉龙交晓战。茫茫天地如大荒，只有行波蒲一片。推篷四望眼光眩，倒浸玉扉水中见。却疑冯夷宴未终，舞女犹持白鸾扇。
池亭即景
作者：刘诜
朝代：元

小亭扫芳径，幽鸟语初暖。坐攲阶草柔，行避径条短。水光与花影，历历明不乱。疾风忽翻林，落红半池满。
淮南芍药
作者：刘诜
朝代：元

西施三十埋五湖，魂飘南国香骨枯。隋皇群姬一朝死，迷楼妖气夜如水。江南草木千载归，广陵芍药天下奇。晴风罗汉春色午，轻尘微雨姑苏池。东家绣鞯西红丝，黄冠女儿学涂脂。屏风夜色丹砂泣，王孙偷醉青蕤湿。豹胎猩唇宴王母，满城鼕鼕椎大鼓。油车翠幌推不行，竹西将军舞虓虎。万花夜逐锦云空，四相化作神仙去。风流老守今种瓜，灌畦马厩春日斜。城中毡车泥满路，唤卖遗花人不顾。
清明和李亦愚
作者：刘诜
朝代：元

煮茶闭户看残编，风味凄凉似玉川。春到名花偏久雨，人逢佳节恨衰年。棠梨野馆轻寒燕，杨柳人家薄暮烟。新水夜来生郭外，麦畦桑陇不论钱。
清明和欧阳山立二首
作者：刘诜
朝代：元

江南二月三月，野水一村两村。花落人家寒食，燕归山馆黄昏。细雨海棠成子，馀寒江燕初归。立马桥西沽酒，行人未试春衣。
清明和欧阳山立二首·其一
作者：刘诜
朝代：元

江南二月三月，野水一村两村。花落人家寒食，燕归山馆黄昏。
清明和欧阳山立二首·其二
作者：刘诜
朝代：元

细雨海棠成子，馀寒江燕初归。立马桥西沽酒，行人未试春衣。
游崇福寺
作者：刘诜
朝代：元
体裁：古风

我斋不盈丈，面壁兀若顽。出门天地阔，旷如脱牢关。青童迎相揖，笑报山僧还。婆娑三四客，竟日长松间。中心定何如，气象无此閒。谁当千载后，如我坐兹山。
游崇福寺
作者：刘诜
朝代：元

我斋不盈丈，面壁兀若顽。出门天地阔，旷如脱牢关。青童迎相揖，笑报山僧还。婆娑三四客，竟日长松间。中心定何如？气象无此閒。谁当千载后，如我坐兹山。
游新淦兴善寺二首
作者：刘诜
朝代：元

不待前期偶出门，酒壶诗担散郊原。树连山势高藏屋，路挟溪流曲抱村。老遇清游偏易感，醉思往事了无言。此生定合重来否，细踏沙头屐齿痕。欲雨不成云往还，笋舆稳载度禅关。青天四匝高峰外，白水交流乱亩间。经论已随仙客去，佛烟长共老僧閒。竟忘柏子西来意，惟有溪声送出山。
游新淦兴善寺二首·其一
作者：刘诜
朝代：元

不待前期偶出门，酒壶诗担散郊原。树连山势高藏屋，路挟溪流曲抱村。老遇清游偏易感，醉思往事了无言。此生定合重来否，细踏沙头屐齿痕。
游新淦兴善寺二首·其二
作者：刘诜
朝代：元

欲雨不成云往还，笋舆稳载度禅关。青天四匝高峰外，白水交流乱亩间。经论已随仙客去，佛烟长共老僧閒。竟忘柏子西来意，惟有溪声送出山。
游新淦塔寺
作者：刘诜
朝代：元

未信明时一士寒，却从六合得兹山。鼓钟不了行人老，天地无言古佛閒。地迥树林环晻霭，雨多田涧互潺湲。不知今日无登览，曾有何人此往还。
游沙山和萧安国
作者：刘诜
朝代：元

书窗半月云冥冥，今朝有客天亦晴。七年怀山始一往，宿云卷尽群峰明。峰回水桥带行路，数尺便觉分俗情。穹厓白石饥虎踞，髽髻樵笠玄蚁行。轩车既令路人骇，杖屦亦有青山迎。倦攀尚觉人语远，小憩先得亭阴清。仙楼下俯心忽动，天风吹衣疑化城。芙蓉崔嵬去未已，青原拔怒来如争。伟哉造物裂元气，削此苍壁悬亭亭。临风揩碑诵未了，虚谷汹涌波涛生。江山千年如一日，是间风雨平复惊。今人头发照溪水，昔人壁间遗姓名。岂无樽罍可一笑，独怀南涧悲山阴。同来豪士亦不少，狂绝如白歌如青。风流益自愧寒鄙，谑调未觉须娉婷。阖闾野花暮眠鹿，滕王修竹春闻莺。丈夫登临要胜迹，向来意气终何益。槎牙江头树千尺，记我斜阳下危石。欲题妙语还自惜，恐有仙人怪今日。
湖山歌送攸州武宽则再入京
作者：刘诜
朝代：元

洞庭瀰漫万水会，衡山突兀千仞外。青天偃蹇浸其尾，白日跳丸出其背。地维洼坼波涛高，元气淋漓雷雨䨴。其间人物多豪英，山为襟裳湖作佩。武君讲书河西府，貔貅动容熊虎拜。玉京群仙迎笑谈，梦断依稀广寒界。始知十二宫中玉李奔，马周富贵不系常将军。武君常才有如此，秋风弹琴望天阍。琅玕五色骑青鹓，呜呼，衡山之高，何不拔在居庸脊，洞庭之大，安得上接黑水浑，坐令武君官爵高大难比论。
满庭芳·次韵赋萍
作者：刘诜
朝代：元

碧唾成花，翠玑浮雾，水边裙影知谁。半沟未合，脂水过生肥。小扇迎风试拂，翩翩去、还复差池。凭兰处，怕伊贪见，见了却忘归。桥西。青不住，乳鸳行破，一瞬沦漪。看疏如有恨，密似相依。元是情根种得，更千古、欲尽何时。重相约，章台春腻，还上最长枝。
玉笥山中有白鹤花顶翅宛然类鹤王兰友作诗送至用韵二首
作者：刘诜
朝代：元

缟衣玄瓜立前除，天上人间剪纸糊。除却青青三四叶，月明满地却全无。千载苏仙上帝乡，空馀琪草似人长。夜凉环佩不知处，梦觉满山风露香。
玉笥山中有白鹤花顶翅宛然类鹤王兰友作诗送至用韵二首·其一
作者：刘诜
朝代：元

缟衣玄瓜立前除，天上人间剪纸糊。除却青青三四叶，月明满地却全无。
玉笥山中有白鹤花顶翅宛然类鹤王兰友作诗送至用韵二首·其二
作者：刘诜
朝代：元

千载苏仙上帝乡，空馀琪草似人长。夜凉环佩不知处，梦觉满山风露香。
甲戌和萧孚有见寿二首
作者：刘诜
朝代：元

少日曾期诸子先，如今潦倒且尊前。鬓丝夜雨穷东野，城屋秋风老玉川。自度新词传玉笛，莫将旧事问铜仙。文章星斗真何用，但把长镵了暮年。玉颊修眉入绘图，自骑紫凤衣霞裾。佳时烧笋洋州画，长日临流逸少书。岁月浮沈羁羽翮，风云变化看鲲鱼。君家累世堆床笏，未可逢人赋《遂初》。
甲戌和萧孚有见寿二首·其一
作者：刘诜
朝代：元

少日曾期诸子先，如今潦倒且尊前。鬓丝夜雨穷东野，城屋秋风老玉川。自度新词传玉笛，莫将旧事问铜仙。文章星斗真何用，但把长镵了暮年。
甲戌和萧孚有见寿二首·其二
作者：刘诜
朝代：元

玉颊修眉入绘图，自骑紫凤衣霞裾。佳时烧笋洋州画，长日临流逸少书。岁月浮沈羁羽翮，风云变化看鲲鱼。君家累世堆床笏，未可逢人赋《遂初》。
留村冈山中
作者：刘诜
朝代：元

村旱溪源绝，年虚鼠雀饥。庭风扉自语，山雨客先知。穷达堪杯酒，暄凉任鬓丝。梅花春欲动，不尽岁寒期。
癸卯元日晴继复雪亦不废出谷日复晴归乡涂宿上元观灯野庙随所赋得十绝
作者：刘诜
朝代：元

钟鼓笼铜报晓晴，烛残曙色近帘明。老来最忆儿时乐，拜罢新年处处行。烛痕点点坠红银，香影明窗缀曲藤。春帖自题还坐久，梅花瓶水旋生冰。市门处处系冰花，灯影蛾云动绛纱。走马城中三日雪，不知春已入谁家。朱门日日泊高车，陋巷冰枝积寸芽。春色不随人意薄，夜来潜到小瓶花。沩山人日马蹄忙，悬胜轻寒剪剪黄。閒笑梅花无媚骨，至今不洗寿阳妆。杖屦新年第一行，江山残雪画初成。春风岁岁藏何处，又与人间作晓晴。联袖吟诗不计程，暮投村店屡占晴。霜浓睡熟无人唤，误待城头画角声。雪后蒿菘旋作青，村家沽酿白于银。山中未见新年历，閒剪桃梢试立春。绿麦黄栀染茧丝，纸旗戏鼓祭丛祠。少年风物今仍在，别有伤心人未知。驿门北女卖蛾儿，水屋红灯出树枝。邻笛孤吹春未动，一帘微雨似秋时。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其一
作者：刘诜
朝代：元

钟鼓笼铜报晓晴，烛残曙色近帘明。老来最忆儿时乐，拜罢新年处处行。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其七
作者：刘诜
朝代：元

联袖吟诗不计程，暮投村店屡占晴。霜浓睡熟无人唤，误待城头画角声。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其三
作者：刘诜
朝代：元

市门处处系冰花，灯影蛾云动绛纱。走马城中三日雪，不知春已入谁家。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其九
作者：刘诜
朝代：元

绿麦黄栀染茧丝，纸旗戏鼓祭丛祠。少年风物今仍在，别有伤心人未知。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其二
作者：刘诜
朝代：元

烛痕点点坠红银，香影明窗缀曲藤。春帖自题还坐久，梅花瓶水旋生冰。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其五
作者：刘诜
朝代：元

沩山人日马蹄忙，悬胜轻寒剪剪黄。閒笑梅花无媚骨，至今不洗寿阳妆。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其八
作者：刘诜
朝代：元

雪后蒿菘旋作青，村家沽酿白于银。山中未见新年历，閒剪桃梢试立春。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其六
作者：刘诜
朝代：元

杖屦新年第一行，江山残雪画初成。春风岁岁藏何处，又与人间作晓晴。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其十
作者：刘诜
朝代：元

驿门北女卖蛾儿，水屋红灯出树枝。邻笛孤吹春未动，一帘微雨似秋时。
癸卯元日晴继复雪亦不废出谷日复晴归乡涂宿上元观灯野庙随所赋得十绝·其四
作者：刘诜
朝代：元

朱门日日泊高车，陋巷冰枝积寸芽。春色不随人意薄，夜来潜到小瓶花。
登滕王阁
作者：刘诜
朝代：元

来往南州老一经，登临转觉鬓星星。戍兵昼守滕王阁，驿马秋嘶孺子亭。舸舰北连章水白，楼台西映蓼洲青。鹄袍多士谁能赋？谩笑王郎笔意轻。
登金竹峰
作者：刘诜
朝代：元

一峰岿起何奇哉，太古削成苍壁堆。四野云开墟井见，半天钟动鬼神来。山前戴景全消歇，洞口朱陈自往回。谁画先生心似铁，秋风千丈立崔嵬。
白木槿
作者：刘诜
朝代：元

数花出篱楥，耿耿照夜阑。月寒客独起，恍若山雪残。天风泠然来，坐久身欲翰。梦酌琼宫浆，荐以雕玉盘。群妃霓裳冷，天姣环青鸾。世言朝暮落，耐此十日看。始知洁白姿，颇胜施朱丹。大钧纵万物，尔本羞蕙兰。同类偶自别，亦复得赏叹。勖哉励贞节，相期在岁寒。
白木槿
作者：刘诜
朝代：元

洁比何郎白，净如宝儿憨。秋风竹篱径，日暮道人庵。
石洞杂赋三首 其一 石洞
作者：刘诜
朝代：元

蜿蜒辞夷皋，迢递陟穹巘。绵绵千万峰，苍秀入遥见。既疲犹穿云，小息仍下阪。崎岖到祠庵，高桧挂日晚。人家绕稻田，窅然复平远。园庐接烟火，篱落散鸡犬。虽知非仙源，谅亦乐农畎。卜居兹未能，抚景徒缱绻。
石洞杂赋三首 其三 石泉
作者：刘诜
朝代：元

重岩括元气，云窦出涌泉。迸流络广石，百尺高帘悬。微风度午日，烨烨生红烟。始知穷幽讨，奇观满垓埏。我友趁奔鹿，搴裳陟其巅。蹇步独竛竮，矫想为欣然。瓢汲试茶鼎，庶足凌飞仙。
石洞杂赋三首 其二 石溪
作者：刘诜
朝代：元

冬旱水愈涸，微流行石间。炯如玉琐窗，屈曲相交关。泠然落幽罅，隐约闻佩环。择石踞其高，兀兀相对閒。日宴遂相酌，持觞看青山。疏雨作还止，徘徊澹忘还。
石洞杂赋三首·石洞
作者：刘诜
朝代：元

蜿蜒辞夷皋，迢递陟穹巘。绵绵千万峰，苍秀入遥见。既疲犹穿云，小息仍下阪。崎岖到祠庵，高桧挂日晚。人家绕稻田，窅然复平远。园庐接烟火，篱落散鸡犬。虽知非仙源，谅亦乐农畎。卜居兹未能，抚景徒缱绻。冬旱水愈涸，微流行石间。炯如玉琐窗，屈曲相交关。泠然落幽罅，隐约闻佩环。择石踞其高，兀兀相对閒。日宴遂相酌，持觞看青山。疏雨作还止，徘徊澹忘还。重岩括元气，云窦出涌泉。迸流络广石，百尺高帘悬。微风度午日，烨烨生红烟。始知穷幽讨，奇观满垓埏。我友趁奔鹿，搴裳陟其巅。蹇步独竛竮，矫想为欣然。瓢汲试茶鼎，庶足凌飞仙。
石菖蒲
作者：刘诜
朝代：元

盆池有灵苗，石罅忘偪仄。微根乱繁丝，疏叶散纤碧。苔莓封巉岩，沙水明的皪。所贵含贞姿，终然傲苍色。道人勤养护，黄悴辄剪剔。常与贝叶书，珍爱同几格。豫章蟠青冥，风雨作霹雳。小大固尔殊，赋分焉得易。相期乔松交，岁晚坚九节。
社日偶成
作者：刘诜
朝代：元

西郭先生嗜酒杯，敝裘潦倒积缁埃。疏疏社雨梨花老，漠漠春阴燕子来。灌圃天随馀杞菊，闭门仲蔚长蒿莱。衰年颇觉头风进，乌帽何因倩客裁。
秧老歌三首
作者：刘诜
朝代：元

三月四月江南村，村村插秧无朝昏。红妆少妇荷饭出，白头老人驱犊奔。五更负秧栽南田，黄昏刈麦渡东船。我家麦田硬如石，他家秧田青如烟。春寒风雨来满川，牛蓑走遍东西阡。郎君骑马莫问渡，江头自有官渡船。
秧老歌三首·其一
作者：刘诜
朝代：元

三月四月江南村，村村插秧无朝昏。红妆少妇荷饭出，白头老人驱犊奔。
秧老歌三首·其三
作者：刘诜
朝代：元

春寒风雨来满川，牛蓑走遍东西阡。郎君骑马莫问渡，江头自有官渡船。
秧老歌三首·其二
作者：刘诜
朝代：元

五更负秧栽南田，黄昏刈麦渡东船。我家麦田硬如石，他家秧田青如烟。
秧马歌和萧养吾
作者：刘诜
朝代：元

天门龙驹来贰师，朝燕暮越千里姿。折旋蚁封乃不可，彼固信美非吾宜。江南二月秧事急，水田千亩肩雁随。壁间木马忽湔沸，歘若起废逢明时。背轻腹滑骑不蹶，昂昂首尻过高犁。方畦曲畎翠分路，意会规矩无差池。平生刍豆了不愿，独以筋力充人饥。骊黄不形牝牡混，踶齧俱泯儿童嬉。东家少年轻稼穑，千金市骏穷所之。看花九州誇疾走，世路险远难为期。不如田家水土熟，与汝老大长相知。借汝袯襫覆尘坌，锦鞯青络非汝思。
竹外梅梢
作者：刘诜
朝代：元

谁家修篁千万竿，短墙流水朱阑干。孤芳托根得春早，一枝斜出行路看。遥凝青林炯初霁，一点两点雪未残。小窗月落霜角动，谁与伴此空山寒。
简晏提举
作者：刘诜
朝代：元

胸中至宝等隋和，鞭凤曾闻第一歌。天地百年乔木在，山川万里宦涂多。诗成夜月扬州笛，赋罢秋风赤壁波。读彻大编无一语，低头东野愧如何？
织锦歌
作者：刘诜
朝代：元

南州织锦天下奇，家家女儿上锦机。蓬莱额黄染万斛，渭川茜红种千畦。凤刀冷淬并江水，龙梭细琢炎洲犀。春波雨深净如练，挼红濯黛随时变。高鬟半？玉腕明，心逐轮丝千万转。晴漪翠浪舞白鲸，细柳高花穿紫燕。青楼临道起鞦韆，胡蝶鸳鸯逐少年。月中三郎坐听曲，海上汉武来求仙。穷年玩岁容发改，研精极巧造化怜。陌头杨花春鸟语，东家西家教歌舞。燕姬金捍拥四弦，百万缠头弃如土。人生得意各有命，岂无红颜甘自苦。君不见郭门十里桑柘村，蚕妇朝朝踏风雨。
织锦歌
作者：刘诜
朝代：元
体裁：古风

南州织锦天下奇，家家女儿上锦机。蓬莱额黄染万斛，渭川茜红种千畦。凤刀冷淬并江水，龙梭细琢炎洲犀。春波雨深净如练，挼红濯黛随时变。高鬟半�玉腕明，心逐轮丝千万转。晴漪翠浪舞白鲸，细柳高花穿紫燕。青楼临道起鞦韆，胡蝶鸳鸯逐少年。月中三郎坐听曲，海上汉武来求仙。穷年玩岁容发改，研精极巧造化怜。陌头杨花春鸟语，东家西家教歌舞。燕姬金捍拥四弦，百万缠头弃如土。人生得意各有命，岂无红颜甘自苦。君不见郭门十里桑柘村，蚕妇朝朝踏风雨。
苏武持节图
作者：刘诜
朝代：元

朔雪漫沙几白羝，胡风吹冻满毡衣。少卿驼马弥山谷，何似中郎一节归。
草虫
作者：刘诜
朝代：元

晴风丽日天地熙，昆虫草木同生机。墅花煌煌缀组绣，山叶剪剪明琉璃。黄蜂天半各有役，白蝶彩蝶相随飞。野蚕卧枝玉一笏，新蜩脱蜕冠双緌。角蜗吐腥螳臂怒，蜻蜓翼剪吴绡素。蛛丝散网专攫饕，缚蝇似缚白门布。画工胸有太极心，秋毫点染追天真。胡为所画仅九物，终以杀机疑非仁。呜呼安得人心皆祥麟，阜螽草虫荡荡共适周原春。
荷花庄小留
作者：刘诜
朝代：元

城西郭门白发人，印峰旧隐归重寻。故人尽化青山雨，古月常悬老树林。野庙鼓钟春社过，村家灯火暮寒深。平生谬有相如赋，老大何堪卖一金。
荷花庄独步二首
作者：刘诜
朝代：元

少年所寓留，今视为故里。邻翁不知老，笑我老如此。徘徊阡亩间，感会独在己。雨足秋禾肥，平偃如席几。鸡豚散原陇，菰芋绕池水。饥馑稍已忘，及此乐生理。日暮樵未归，炊烟数家起。吾与二三友，周回此田畴。中岁风雨散，兹游谁与俦。望山渐适意，得树亦少休。峰回西风长，吹我驼毛裘。登高遂遐瞩，一粟托九州。去住定有契，欣戚焉足留。戏攀西祠花，下濯北涧流。
荷花庄独步二首·其一
作者：刘诜
朝代：元

少年所寓留，今视为故里。邻翁不知老，笑我老如此。徘徊阡亩间，感会独在己。雨足秋禾肥，平偃如席几。鸡豚散原陇，菰芋绕池水。饥馑稍已忘，及此乐生理。日暮樵未归，炊烟数家起。
荷花庄独步二首·其二
作者：刘诜
朝代：元

吾与二三友，周回此田畴。中岁风雨散，兹游谁与俦。望山渐适意，得树亦少休。峰回西风长，吹我驼毛裘。登高遂遐瞩，一粟托九州。去住定有契，欣戚焉足留。戏攀西祠花，下濯北涧流。
萧孚有以左耳陶瓶对客煎茶名快媳妇坐间为赋十六韵
作者：刘诜
朝代：元

南中土埴坚，妙器出陶火。控抟雅以静，整削平不颇。浑沦象瓜团，短小类橘颗。粤椰实尽刳，蜀芋肤未剥。啄如柄揭西，耳若柳生左。油滋饰外锻，灰坌增下裹。高斋奉煎烹，汤势疾轩簸。狭束蟹眼高，薄逼车声播。俄顷润渴喉，巧妇愧其惰。乃知转旋工，政要倾酌妥。主翁嗜吟诗，佳客时满座。呼童汲深情，瀹雪浇磊砢。急需既能应，閒弃无不可。东家重函鼎，菌蠢腹徒果。美人预为齑，常恐迟及祸。何如且小用，慎勿诮么么。
蒲萄
作者：刘诜
朝代：元

枯叶展大蝶，低枝屈长虬。露寒压成酒，无梦到凉州。
西江月
作者：刘诜
朝代：元
体裁：词

偏是一春憔悴，被人闲赋阳台。扇遮微雨傍墙回。花信馀寒柳外。绣果未成双荔，打鸦摘尽新梅。暗占蝴蝶却飞来。睡起斜阳犹在。
谒安成魏君坛留宿其下
作者：刘诜
朝代：元

一溪抱峡玉潺湲，奇草幽花满古坛。千岫月明丹石去，万松风转斗垣寒。白云可踏天垂屋，老鹤不归人倚阑。定有吹笙王母下，露凄梦冷欲生翰。
谒金门
作者：刘诜
朝代：元

春睡倦。自拣花枝行遍。昨日新红今日变。细挼将袖染。翠扇迎风扑面。双燕飞来还转。帘外杨花帘里燕。相逢如未见。
谢王宜远饷黄雀
作者：刘诜
朝代：元

野田秋阴稻穗垂，山禽来啄日以肥。斑斑背点楚雁色，煌煌腹借仓庚衣。稍饥作阵带雨下，既饱联翅穿云飞。土人携网巧觇伺，或布一网无脱遗。高明购买贵初出，但取悦口宁论赀。馔美鲜净凝琥珀，入酒潋滟明琉璃。诗人尤喜体质滑，锡以美号柔绵披。嗟哉群百性命易，一旦鼎镬鱼贯随。物惟有美足取害，复以贪得忘罟维。头颅万里奉包篚，幸免远贡遭明时。吾徒纵食诚有愧，扪腹何以酬相知。
赋小松树
作者：刘诜
朝代：元

何时始移根，今日已映坐。沐露欲五寸，出草先几个。林深带宿润，湑湑垂白唾。欣然千丈意，郁勃不可挫。我无定居地，此计恐成蹉。他年欲待阴，日月当已过。桑麻要生养，文字迫寒饿。柳传未可学，泛书真足课。如何抱空疏，矧复习痴惰。嗜饮此山水，五岁饱高卧。君看重来时，风雨夜相和。
赋杜氏秋晚红梅用友人韵
作者：刘诜
朝代：元

君不见绿珠吹笛意态閒，画楼百尺垂阑干。红妆千年不复识，今日忽见春风村。又不见景阳丽华唱璧月，酡腮半露钿花繁。酒酣妙舞未肯散，一笑婉娩宫井寒。馀妍尚可眩一世，绿空化尽难为完。坐令前身白玉质，施朱作艳娇能言。颇疑守宫点臂痕不灭，又疑如意伤颊血未乾。凄风澹月疏竹外，幽香著客能返魂。同根霜雪魁百卉，未有早秀争秋兰。煌煌庭院生晓色，一树变作扶桑暾。我欲呼坡仙，叩门共醉诗清温。我欲唤东野，长安一日走马看。向来酒禁今已释，莫遣顷刻无罍尊。
赋欧园海棠和罗起初
作者：刘诜
朝代：元

蜀州海棠锦成畦，昌州海栗芳气菲。名花自古恨不见，东风吹在西家西。美人压酒红珠落，半笑新晴半含萼。玉肤柔薄绛袖寒，妆泪轻盈脂脸怍。太真姣睡金屋春，绿珠夜燕宫蜡薪。一时群花尽妾媵，娉娉袅袅真仙人。雨馀繁枝深绿净，好及佳时入觞咏。花容相对易新故，人事无情有衰盛。我昔曾同花下欢，宝钗插映鸦发盘。只今便能日日为花醉，欲挽朱颜应已难。
赠刘尊德善琴工画
作者：刘诜
朝代：元

刘郎善琴如雍门，万感毕赴指下弦。和如威凤鸣若木，阊阖荡荡开晴天。怨如玄猿啸遥夜，酸风孤马行穷边。刘郎善画如郑虔，落笔飞雨大化悬。豪鹰秋翻代北月，饥雁暮下江南烟。悲厓哀壑远萧瑟，断芦短荻寒芊绵。洞庭广野神忽动，秋风六合心高骞。九成韶钧梦舜日，万骑羽猎思秦川。惜哉流落世未识，酒酣自赏诗千篇。呜呼明时才艺衮衮班集贤，安得有力贡之至尊前。
赠胡履平偕克有之兴国
作者：刘诜
朝代：元

主宾二美古称难，笑语轻舟十八滩。幕有仁言官政善，士从知己旅怀宽。文章不肯时科试，山水元须胜士看。想见郁孤吟赏旧，渚烟汀树满毫端。
赠萧克有赴兴国税务
作者：刘诜
朝代：元

小驻青云九万程，涂商里贩乐宽平。古来关市多贤哲，盛世舟车少算征。雨涨玉虹滩石减，春深金鲫郡池清。看山携酒吾曹事，定有新诗许共评。
辛亥清明日陪彭琦初黄用寔八人同登螺山瑞华用仲子尚文韵
作者：刘诜
朝代：元

故人新句妙何阴，一笑相看得会心。胜日从来成邂逅，老怀正复托浮沈。山含万古春晴薄，水挟孤城雾气深。随意酒家聊复醉，暮归未用典腰金。
追和白乐天三月三十日作
作者：刘诜
朝代：元

人生天地间，行乐苦未毕。陪欢与强笑，有似名无实。新年如乍来，四序忽复一。池痕乱微雨，檐翼语残日。青山澹无言，风花杂徐疾。笑持鬓间丝，为问此何物？
送刘巨川赴惠州海丰巡检
作者：刘诜
朝代：元

须溪孙子好才名，百丈龙山绕屋春。文学尽交天下士，弓刀更治岭南民。盾头墨湿长亭雪，扇外旗麾列嶂尘。若见罗浮花烂熳，可能远寄一枝新。
送刘玉成之杭
作者：刘诜
朝代：元

钱塘之景天下无，我昔未游知画图。吴山阑槛神仙壶，沙河灯火锦绣衢。四城翠翘上灵隐，万象画舫游西湖。孤峰梅花白雪庐，大堤杨柳黄金株。百年风物未尽改，游子那得闻其初。钱王觚棱堕秋芜，赵家宫殿佛鼓喧朝晡。西风吹潮落越峤，夜角呼月沈姑苏。刘郎妙趣世希有，五色灿烂披珊瑚。请君一往览古昔，酹以千斛之酒鹅黄酥。写以文考赋鲁城之笔千万字，吹以东坡吊孟德之箫声呜呜。归来锦囊压蹇驴，与君共簸明月珠。
送周仪道往池州谒萧经历
作者：刘诜
朝代：元

三月江南湖水平，周郎理棹旧知津。古来多附青云士，秋浦今看白玉人。燕子拂波江驿晓，杨花扑面柂楼春。老亲不管离忧苦，准拟秋风荐鹗新。
送宋赵仪赴贵德知州
作者：刘诜
朝代：元

秋风千骑拥旌麾，画角高吹出塞诗。绿水山川唐国界，朱幡人物汉官仪。信知怀土非男子，更觉专城贵壮时。三叶郎官人白首，向来颜驷有谁知。
送彭宜宾赴潭州学录
作者：刘诜
朝代：元

盛年才气自无双，振铎长沙佐泮黉。人物古来推楚产，文章天下说欧乡。湘江春水云山近，岳麓秋风草树苍。豪杰功名须异路，定超天马到长杨。
送曾韫晖赴京任檀州学正
作者：刘诜
朝代：元

芳年儒正紫貂裘，北出都门亦壮游。五季山川分汉界，太平学校过檀州。禁杨拂籞黄金色，泮水通城碧玉流。寄语向来勒碑客，笔锥傥可到封侯。
送艾幼玉赴南安儒教
作者：刘诜
朝代：元

儒官如蔗杪，妄意近佳境。亦知嗜习累，诳俗示隽永。堂堂道心翁，学道倚袖领。摛词屈邹枚，讲道来华邴。盛世擅场屋，金石出欬謦。东家升仙子，往往尽馀鼎。空山三十年，华发忽垂顶。春风八极意，独立修竹影。一官岂足偿，跋涉压崇岭。五陵多少年，冰雪照清炯。杨花鸟语乱，走马出三省。古来天地间，此事从耿耿。南中少人事，山水清可咏。岁晚不负君，梅雪三百顷。
送范主一宪郎
作者：刘诜
朝代：元

庸夫老丘里，志士轻山川。古来环辙人，往往皆才贤。范君绣衣家，白璧生蓝田。清游半朔南，征衫积涛烟。崇台交辟剡，思亲理归船。吴州肯暂驻，风概倾四筵。挥毫走秋蛟，吐句纡春涟。清霜净江波，水花寒更妍。棹讴催客发，风正帆始悬。翩翩凤凰翎，终当仪九天。
送范主一宪郎
作者：刘诜
朝代：元

庸夫老丘里，志士轻山川。
古来环辙人，往往皆才贤。
范君绣衣家，白璧生蓝田。
清游半朔南，征衫积涛烟。
崇台交辟剡，思亲理归船。
吴州肯暂驻，风概倾四筵。
挥毫走秋蛟，吐句纡春涟。
清霜净江波，水花寒更妍。
棹讴催客发，风正帆始悬。
翩翩凤皇翎，终当仪九天。
送赵光远道州宁远税使
作者：刘诜
朝代：元

故家乔木郁衣冠，小试司征第几班。鹏翼未抟千仞外，马蹄初踏万山间。门当远峤花连务，县接清溪水绕关。诗课书程应不减，东风早送锦衣还。
送黄新之教古端
作者：刘诜
朝代：元

声名畴昔重南州，又著儒冠理驿舟。要识海波穷壮观，直寻石砚亦清游。桄榔叶暗诗筇瘦，蕉叶花浓讲席秋。帅府祇今须杰士，知君谈笑幕青油。
送龚如逸赴南康学正
作者：刘诜
朝代：元

秋风千里送飞帆，又戴儒冠俎豆间。美教古来无鹿洞，清游天下少庐山。弄乌綵服三年别，骑马青衫一日还。渤海家声元有旧，衢云努力更追攀。
邻有废屋久闭金沙一枝忽穿屋山而出众为惊顾然亦竟无一赏者
作者：刘诜
朝代：元

古屋幽花闭不知，忽穿碧瓦怒横枝。辛勤自致高堂外，却得行人立顷时。
释枯林铁如意歌
作者：刘诜
朝代：元

君不是金谷园中石季伦，明珠买妾长安春。锦丝帏障轻一世，珊瑚高株碎如尘。又不是黄鹤楼边王处仲，万骑上流纵驰鞚。狂酾千石发浩歌，唾壶敲碎天为动。君是天台丞相之嫡孙，胸中八九吞昆崙。少年宝玦落荆棘，再拜禅林依世尊。手持铁如意，笑傲典午二豪之富贵。良工精发生碧花，古制蝉螭隐元气。木杯不用轻大江，蛟鲸辟易冯夷僵。蓟门骏马疾秋鹘，飞箭穿髀心如忘。谈经说史似支遁，四座公卿逊高论。古来豪杰多窜托，槁面布衫尘土混。画兰千纸生秋风，赋诗万卷老愈工。承平智策无所用，落魄行遍江湖中。嗟哉尔之如意兮，不愿为大梁游侠之袖椎。宁落为许行耕野之锄犁，宝光发匣闾里怪。珍重深藏莫轻卖，君不见干将莫邪困丰城。化为两龙飞去延平津，利器不识空有神。
重涉泸江二首
作者：刘诜
朝代：元

立沙稍稍行人聚，踏水悠悠去鸟双。回首十年来往路，祇添华发照寒江。渚篱渔网悬秋日，山寺人家起夕烟。欲共故人评好句，微风吹袖水痕圆。
重涉泸江二首·其一
作者：刘诜
朝代：元

立沙稍稍行人聚，踏水悠悠去鸟双。回首十年来往路，祇添华发照寒江。
重涉泸江二首·其二
作者：刘诜
朝代：元

渚篱渔网悬秋日，山寺人家起夕烟。欲共故人评好句，微风吹袖水痕圆。
重游青原回涂过清都台和坡韵
作者：刘诜
朝代：元

门外江流万里东，青山曾识老仙翁。百年客鬓东风里，两岸人家落日中。蜡屐平生须几到，桃花前度有谁同？文章随意成千古，草树荒荒老屋空。
野人家
作者：刘诜
朝代：元

野人家，瓦少茅半遮。墙外横青山，墙头出葵花。绕屋桐树绕屋麻，地碓舂粟如黄芽。小如高髻发爬？，平生有额不点鸦。月色夜夜照纺车，木棉纺尽白雪纱。为言主家颇豪奢，绣罗作裙歌娇娃。州符昨夜急如火，马蹄踏月趋官衙。
野人家
作者：刘诜
朝代：元
体裁：古风

野人家，瓦少茅半遮。墙外横青山，墙头出葵花。绕屋桐树绕屋麻，地碓舂粟如黄芽。小如高髻发爬�，平生有额不点鸦。月色夜夜照纺车，木棉纺尽白雪纱。为言主家颇豪奢，绣罗作裙歌娇娃。州符昨夜急如火，马蹄踏月趋官衙。
閒居燕坐望城隅李花
作者：刘诜
朝代：元

春晴满天地，我独了一室。得欣或暂时，积念动弥日。遥花洗宿润，姝静耿独立。日光照素服，玉气起数尺。纷纷看花人，车马共朝夕。幽意当谁言，微风断城笛。
陈所翁子雷岩画龙
作者：刘诜
朝代：元

所翁画龙妙天下，墨水千江醉倾泻。天地变色草木寒，霆电交作昼为夜。阴风萧萧出空庭，天落黄金壁间挂。前身是龙身不知，龙来与语相娱嬉。岁饥乖龙不肯起，画龙夜出行雨归。不知雨到几千里，但见绡素濡淋漓。所翁丹成驾龙去，雷岩传家有奇趣。蜿蜒半幅浩欲动，鳞鬣槎牙攫云雾。轩窗怒涛声汹歘，箧笥夜光亚春吐。嗟哉雷岩今亦仙，此龙神妙不再睹。谁能久藏系金柅，雷公绕柱窥囊楮。只今春风急雨日夜多，便恐一日飞去骧天河。
除夕
作者：刘诜
朝代：元

疏雨孤灯夜，相看又岁除。江山犹寓客，亲友绝来书。新酒初堪酌，长愁未暂疏。艰难吾敢恨，百岁定何如。
雨中出郭访友
作者：刘诜
朝代：元

骤解冬棉复用棉，江城二月社寒天。野桃漠漠一村雨，山屋冥冥半坞烟。燕子未归风满面，马蹄不度水生川。惜无浊酒供新兴，但把新诗答暮年。
雨后
作者：刘诜
朝代：元

微钟生暝色，远舍舂正急。空檐暮雨歇，偶然有馀滴。危坐久无言，童子了不识。
雨晴门外独坐
作者：刘诜
朝代：元

东风瞰我帏，啼鸟发我兴。出门更无人，惟有青山静。琤琤石水鸣，忽洗人世听。他日岂不来，邂逅乃复胜。
雪林猎虎
作者：刘诜
朝代：元

朔风晓寒天地白，将军打围千骑列。南山老兽工避人，穿厓蔽木踪不灭。地穷怒跃戟乱冲，千丈瑶峰尽成血。却悬驼背归入城，不见斓斑见白额。
霰雪和彭经历琦初
作者：刘诜
朝代：元

岁饥瓜地荒，老病卧玄晏。闭门三日雪，飞霰相杂乱。飘空乍鸣屋，穿隙已在案。载涂积愈高，集水凝不泮。山寒消久暄，土润苏亢旱。颇疑湘鲛泣，珠玑夜分散。又如洛仓破，白粲接原岸。柔条压既低，高木擎欲断。体圆工簸弄，地远迷界限。我生事嘲吟，寒饿不可逭。坐悯民瘼深，谁与觅医缓。救荒既不预，应卒自无算。古称兆丰年，至此可三叹！别岁夜卧迟，怯冷朝起晏。黄云低不动，白霰下愈乱。鸣檐锵若佩，积地厚成案。遇坚势屡跃，得煖湿先泮。严冱阻春生，萧条助人旱。纷如撞斗破，疾若抟沙散。朽株发英华，深谷变陵岸。先生懒斫路，门外人迹断。作诗无雕锼，白战安可限。空山斸黄精，微此命难逭。少年喜映书，老大悔儒缓。豪门方饮羔，觞急不可算。安知负薪者，道旁拊膺叹。
青玉案·和友人寿席
作者：刘诜
朝代：元

春来十日春多少。扶路金钗试灯早。旋剪寿幡飞蝶小。东家垂柳，西家明月，风物年年好。种桃三千今馀九，谁道桃花笑人老。万事浮云如过鸟。浣溪佳句，柴桑新酒，天地何时了。
题安成李氏秀野亭
作者：刘诜
朝代：元

人生役志是虚名，富贵谁言胜隐沦。数世衣冠前辈意，百年亭榭太平人。美花修竹随时胜，白水青山绕屋春。今世恨无摩诘画，不妨诗笔发清新。
题张敞画眉
作者：刘诜
朝代：元

京兆春风到柳枝，翠帘缥缈远山奇。梁鸿亦有齐眉乐，不要人间黛绿施。
题彭宜远所藏罗稚川山水楼阁图
作者：刘诜
朝代：元
体裁：古风

平沙苍苍鸟未归，烟村四合高复低。渔翁两两青蓑衣，卖鱼直上长杨堤。千峰万峰何崔嵬，朽枝瞰水忽倒垂。倦驴向桥欲渡疑，后有羸仆势若追。却疑诗人独寻诗，舍鞍先济何所之。飞楼缥缈山之西，中有美人长须眉。凭阑相对知为谁，岂非海上乔与期。宫中琪树秋离离，仿佛疑有香风吹。吾闻蓬莱有此地，流水落花隔人世。便当剩买青芒鞋，小向是间住千岁。
题彭宜远所藏罗稚川山水楼阁图
作者：刘诜
朝代：元

平沙苍苍鸟未归，烟村四合高复低。渔翁两两青蓑衣，卖鱼直上长杨堤。千峰万峰何崔嵬，朽枝瞰水忽倒垂。倦驴向桥欲渡疑，后有羸仆势若追。却疑诗人独寻诗，舍鞍先济何所之。飞楼缥缈山之西，中有美人长须眉。凭阑相对知为谁？岂非海上乔与期。宫中琪树秋离离，仿佛疑有香风吹。吾闻蓬莱有此地，流水落花隔人世。便当剩买青芒鞋，小向是间住千岁。
题文山衡阳跃马图和须溪韵
作者：刘诜
朝代：元

将军紫绶驰燕然，丞相白发祁山前。重瞳悲歌泣虞美，伏波眼穿鸢堕水。英雄相望千万年，西风荒草迷五原。延秋王孙折金鞭，女墙明月铜驼门。衡山春浓风日好，紫缰电转人未老。岂知蹶块追海横，海天如雪狂澜倒。玉楼十二春衣妍，流云却月争取怜。落花金谷独一死，苍旻不语丹心传。刘家的卢空识意，金粟龙媒俱久逝。少年相对那得知，掩图醉倚南风睡。
题明皇并箫
作者：刘诜
朝代：元

青鸟西来太液池，《霓裳》舞影落瑶墀。并吹玉管同心调，惟有姮娥月里知。
题李陵宴苏武图二首
作者：刘诜
朝代：元

居延山下马成群，伎乐声高夜入云。初志消磨如卫律，殷勤置酒教苏君。属国难酬白发郎，延平谁与吊沙场。陇西使者如云出，却要迎归右校王。
题李陵宴苏武图二首·其一
作者：刘诜
朝代：元

居延山下马成群，伎乐声高夜入云。初志消磨如卫律，殷勤置酒教苏君。
题李陵宴苏武图二首·其二
作者：刘诜
朝代：元

属国难酬白发郎，延平谁与吊沙场。陇西使者如云出，却要迎归右校王。
题李鹤田穆陵大事记后
作者：刘诜
朝代：元

陵寝巍峨十二阑，西兴吹角浙江寒。老臣无限遗弓泪，写与人间异代看。
题杨补之梅
作者：刘诜
朝代：元

补之之梅不易作，况乃藏自澹翁阁。澹翁千载忠，补之一世雄。元气擘裂乾坤冬，开卷洒然见二公。孤山之月罗浮风，淡云万古吹不融。黑埃黯惨翠羽失，小窗滉瀁重湖东。尘心萧萧淡若水，卧看青天露如洗。
题浓淡竹
作者：刘诜
朝代：元

远看如淡近看浓，双立亭亭傲晚风。俗眼未应轻拣择，此君清致本来同。
题白府判仲谦所藏钱舜举岩壑图
作者：刘诜
朝代：元

我如谢公好名山，开卷著我千岩万壑间。乱烟遥峰出缥缈，怪石翠树相回环。忽然山破飞瀑落，皎如仙人玉带垂云端。喧豗欲撼溪谷动，使我毛发森青寒。不知其间有何径，但见荷担两两相追攀。浮屠崔嵬苍壁顶，佛屋隐映长松关。下通窈窕知何处，想见小溪穿石去。沙边汲叟犬相随，桥上行人驴半度。林空路断孤舟横，或坐舟尾或疾撑。左岩右滩地苦狭，长篙落石如有声。我疑桃源从此逝，恍若风景非人世。欲呼钱郎问其涂，钱郎已去谁能呼？
题盘谷图
作者：刘诜
朝代：元

千厓苍苍倒石悬老桧，下瞰空阔森白根。上有萦络斜下之瀑泉，下有缥缈半出之窗轩。忽然渔舟散浦溆，疑是秦人桃花之仙源。丛林尽处长堤绕，柳外沙边行客少。汀烟漠漠不成雨，汀树疏疏似飞鸟。依稀水槛知谁家，疑是唐人洗药之温日。问君此地何处寻，可买不惜捐千金。君言此亦盘谷境，我已先从画中隐。嗟君才气何堂堂，胸藏霖雨未八荒。平明走马入黄阁，日晏文书纷雁行。峨峨奎章九天上，白日旌旗下仙仗。秋风插翮高颉颃，虽有此境何由往。丈夫英气多难攀，九环宝带怀青山。辋川墅，龙门滩，会买青鞋待君还。
题秋日江村图
作者：刘诜
朝代：元

黄叶秋风趁蹇驴，平洲远岭雁相呼。野舟尽日閒无用，只与人间作画图。
题罗稚川小景
作者：刘诜
朝代：元
体裁：古风

远洲连冈近洲平，高树稀叶低树青。长溪浸日流无声，中有数叶渔舟横。谁家飞轩接水亭，沙边客至扶杖迎。江村颇类浣花里，人品兼似陶渊明。
题罗稚川小景
作者：刘诜
朝代：元

远洲连冈近洲平，高树稀叶低树青。长溪浸日流无声，中有数叶渔舟横。谁家飞轩接水亭？沙边客至扶杖迎。江村颇类浣花里，人品兼似陶渊明。
题萧将军庙次欧阳山立韵
作者：刘诜
朝代：元

将军汗漫化人城，犹得游人小队行。海上田横从有士，山中邹湛竟无名。东风亡国何曾战，上日空江几度晴。社鼓枌阴耆老在，陌头过马讶升平。
题铁仲坚宣差所藏罗稚川烟村图
作者：刘诜
朝代：元

荒村漠漠烟连山，谁家野店两树间。青帘稍出树梢外，秋风败叶寒班班。路通白石流水乱，长桥缥缈依山涧。渔姑得酒归意速，携稚渡桥如落雁。寒藤老木又一川，罾船方馔罾斜悬。有鱼有酒复有客，风致何必能诗篇。乱鸦几点天疑暮，欲泊未泊环高树。小舟七八散前滩，或倚长篙收钓具。君不见鸱夷一舸游五湖，子陵羊裘钓桐庐，安知若人非其徒？
饮罢偶赋
作者：刘诜
朝代：元

雨中箫鼓满山城，节序偏供感慨增。贪听清歌行美酒，不辞白发看华灯。粉登夏果明群璧，菜挟春风响碎冰。却忆去年山水夜，笼纱醉踏雪棱层。
饮酒有何好
作者：刘诜
朝代：元

饮酒有何好，但取愁可消。古人不造酒，天地皆是愁。刘阮醉一石，我饮三叶蕉。当其忘世累，略与刘阮侔。人生量浅深，随分无过人。天地傥无愁，无酒亦可休。
龙文璟和余韵次谢并简汉英
作者：刘诜
朝代：元

二妙能诗旧有声，笑人笔退似闻钲。黄金苏子游偏远，白首扬雄宅未成。共信他年终用世，相逢一笑岂无情。梅花池上先春发，縠縠微风盏面生。
刘仙岩
作者：刘质
朝代：元
体裁：七言绝句

峭壁玲珑峙碧穹，白云仙去石岩空。刘郎今日重来此，一笑青山万壑风。
卫源庙
作者：刘赓
朝代：元
体裁：七言绝句

客来讵敢濯尘缨，蘋藻区区效寸诚。愿乞一杯亭下水，散为霖雨济苍生。
安乐窝
作者：刘赓
朝代：元
体裁：七言绝句

窝名安乐一蘧庐，百尺源头访故居。万古千秋示诸掌，先生经世有遗书。
百门山·其一
作者：刘赓
朝代：元
体裁：七言绝句

一泓寒碧湛空青，喷玉跳珠不少停。落日涌金亭下看，百泉亭是万泉亭。
百门山·其二
作者：刘赓
朝代：元
体裁：七言绝句

太行山色扑亭除，疏影横斜水竹居。寄语爱梅林处士，苏门风土胜西湖。
与自观同醉因和对菊韵
作者：刘跃
朝代：元

东篱移得两三枝，坐对晴轩可共怡。瑞涌黄云花烂熳，香生翠雾叶离披。夺袍争羡留题蚤，连榻何妨醉卧迟。痛饮莫辞酬胜赏，明年高会更难期。
中秋夜以安侄举酒待月诗呈李思远
作者：刘跃
朝代：元

万里阴云锁太空，望来明月未生东。松花酒压槽头雨，桂子香飘屋角风。自愧不才孤凤诏，应知有路到蟾宫。阿戎盛赏符佳趣，却喜冰清属此翁。
二十一日饯别周子林毛节靖诸贤良就和
作者：刘跃
朝代：元

天书催召莫淹留，击节高歌送远游。夜月千杯桑落酒，春风万里木兰舟。早分厚禄娱亲寿，莫为啼鹃动客愁。行缀朝班锵玉佩，正当春色满皇州。
和伯川韵别罗子实
作者：刘跃
朝代：元

鸥沙赢得醉时眠，尔汝论交赖子贤。老我甘为田舍客，故人原是玉堂仙。南来云挟孤村雨，北上风高万里船。极目沧洲最深处，断肠分手隔晴烟。
和元衡园居
作者：刘跃
朝代：元

林竹生凉飔，井梧响疏雨。层轩临清池，宁知有秋暑。盍簪得良友，高标宛霞举。间时不易得，信是天所与。挥毫总诗流，飞觞皆酒侣。一醉能尽欢，百罚谅无恕。慨彼松下坟，衣冠已尘土。及时不为乐，他日虚延伫。
和送石维高之泉江
作者：刘跃
朝代：元

爱君吟思浩无边，眼底交游最少年。开口已誇成玉唾，论心偏得醉金船。凤凰瑞世鸣初日，鸿雁排云上远天。此别但应劳梦想，高标梧竹净娟娟。